sagorsarker/bangla-wikipedia huggingface dataset:
আন্নাবা

আন্নাবা (,  "Place of the "; ), প্রাক্তন বোন (Bône) উত্তর পূর্ব আলজেরিয়ার একটি শহর এবং আন্নাবা প্রদেশের রাজধানী। এটি ভূমধ্যসাগরের উপকূলে সেবুজ নদীর মোহনায় অবস্থিত একটি বন্দর শহর। আনাবা আলজেরিয়ার তৃতীয় বৃহত্তম শহর। এটি আলজেরিয়ার নেতৃস্থানীয় শিল্প কেন্দ্র। 
আন্নাবাতে সরু সরু গলি ও বাজারে পূর্ণ পুরাতন শহরের পাশাপাশি আধুনিক ফরাসি ধাঁচে নির্মিত ভবন দেখতে পাওয়া যায়। দ্বিতীয় বিশ্বযুদ্ধের পর সরকারের উৎসাহে এখানে কলকারখানার প্রসার ঘটেছে। এদের মধ্যে আছে অ্যালুমিনিয়াম ও রাসায়নিক শিল্প, এবং মোটরযান ও রেল মেরামতি শিল্প। আন্নাবা শহর পূর্ব আলজেরিয়ার প্রধান সমুদ্র বন্দর ও পোতাশ্রয়। এটি ভূমধ্যসাগরের প্রধান খনিজ রপ্তানিকারী শহর। এখান থেকে রপ্তানিকৃত খনিজের মধ্যে আছে লোহা, ফসফেট এবং দস্তা। এছাড়াও শহরের প্রান্তের এদু মালভূমির বনাঞ্চল থেকে প্রাপ্ত কর্ক, এবং বিভিন্ন খাদ্যশস্য, পশম ও চামড়াও রপ্তানি করা হয়। আন্নাবা রেলপথের মাধ্যমে আলজিয়ার্স, কন্সটান্টিন ও বিস্‌ক্রার সাথে এবং তিউনিসিয়া ও মরক্কোর প্রধান প্রধান শহরের সাথে যুক্ত। আন্নাবা শহর এখন যেখানে অবস্থিত, সেখানে এককালে প্রাচীন হিপ্পো রেগিউস শহরটির বন্দর আফ্রোদিসিয়ুম অবস্থিত ছিল। এখনও এখানে আফ্রোদিসিয়ুমের ধ্বংসাবশেষ দেখতে পাওয়া যায়। শহরটি নুমিদীয় রাজাদের পছন্দের আবাস ছিল। পরবর্তীতে যখন সাধু অগাস্টিন এখানকার বিশপ হন ও পরবর্তীকালে এখানেই ৪৩০ খ্রিষ্টাব্দে মারা যান, তখন শহরটি খ্রিস্টধর্মের একটি প্রাথমিক কেন্দ্র ছিল। ফরাসিরা ১৮৩২ সালে শহরটির নিয়ন্ত্রণ নেয়। দ্বিতীয় বিশ্বযুদ্ধের সময় মিত্রশক্তি আন্নাবা দখল করে ও এটিকে একটি ঘাঁটি হিসেবে ব্যবহার করে।
আসাল হ্রদ

আসাল হ্রদ জিবুতিতে অবস্থিত একটি লবণাক্ত পানির হ্রদ। এটি সমুদ্র সমতলের ১৫৫ মিটার নিচে অবস্থিত এবং আফ্রিকার নিম্নতম বিন্দু। জিবুতির রাজধানী জিবুতি শহর থেকে ৭০ কিলোমিটার পশ্চিমে আফ্রিকার সবচেয়ে শুষ্ক ও উষ্ণ অঞ্চলে 'আসাল হ্রদ অবস্থিত।
পৃথিবীপৃষ্ঠের আগ্নেয় কর্মকাণ্ডের ফলে ভূ-পৃষ্ঠের উত্থান পতনের কারণে প্রায় ১০ থেকে ৪০ লক্ষ বছর আগে হ্রদটি বর্তমান রূপ পায়। গবেষণা থেকে দেখা গেছে যে, আরও আগের একটি ভৌগোলিক যুগে হ্রদটি সমুদ্র সমতলে অবস্থিত ছিল। হ্রদের আশেপাশের এলাকায় এখনও ভূমির চ্যুতি ও আগ্নেয় কর্মকাণ্ড বিরাজমান। সর্বশেষ ১৯৭৮ সালে এরকম ঘটনা ঘটেছিল।
লবণাক্ত পানির হ্রদ বলে 'আসাল হ্রদের আশেপাশে কোন বড় লোকালয় বা অর্থনৈতিক কাজকর্ম গড়ে ওঠেনি। অবশ্য সাম্প্রতিক দশকগুলিতে জিবুতিতে শক্তি সরবরাহের উদ্দেশ্যে হ্রদের আশেপাশে কিছু ভূ-উত্তাপ সংগ্রহকারী কূপ খনন করা হয়েছে।
নুওয়াকশুত

নুওয়াকশুত (; ; ; ) মৌরিতানিয়ার রাজধানী এবং বৃহত্তম শহর। দেশের দক্ষিণ-পশ্চিম পার্টিতে অবস্থিত, এটি সাহারার বৃহত্তম শহরগুলির মধ্যে একটি। শহরটি মৌরিতানিয়ার প্রশাসনিক ও অর্থনৈতিক কেন্দ্র হিসেবেও কাজ করে।
হেমেন্দ্রমোহন বসু

হেমেন্দ্রমোহন বসু (জন্ম: ১৮৬৬ - মৃত্যু: ২৮ আগস্ট ১৯১৬) একজন বাঙালি ব্যবসায়ী। তিনি মূলত সুগন্ধীদ্রব্য, সাইকেল, মোটর গাড়ি, রেকর্ড, টর্চ লাইট এবং ছাপাখানার ব্যবসা করেছিলেন। তিনি শিল্পে বাঙালির কর্মক্ষেত্র তৈরি করেন এবং বহু বিষয়ে নিজস্ব ধারার প্রবর্তন করেন। তিনি বিংশ শতাব্দীর শুরুতে বিস্ময়কর যান্ত্রিক প্রগতির বিভিন্ন নিদর্শনকে এদেশ প্রবর্তন করেন।
হেমেন্দ্রমোহন বসুর জন্ম হয় বর্তমান বাংলাদেশের ময়মনসিংহে। তাদের পরিবারের আদিনিবাস ছিল কিশোরগঞ্জের জয়সিদ্ধি। তার পিতার নাম হরমোহন। তার কাকা হলেন বিখ্যাত ব্রাহ্ম সমাজ নেতা আনন্দমোহন বসু। তার স্ত্রী মৃণালিনী হলেন প্রবাদপ্রতিম শিশু সাহিত্যিক উপেন্দ্রকিশোর রায়চৌধুরীর ছোটবোন। হেমেন্দ্রমোহনের ১০ পুত্রকন্যাদের ভিতরে চিত্রপরিচলক নীতীন বসু, ক্রিকেটার কার্তিক বসু এবং সঙ্গীত শিল্পী মালতী ঘোষাল খ্যাতিলাভ করেছিলেন।
হেমেন্দ্রমোহন আই এ পাস করার পর মেডিকেল কলেজে পড়তে থাকেন। সেই সময় তার চোখে অ্যাসিড ছিটকে পড়ায় কিছুদিন অসুস্থ থাকেন। এরপর পড়া ছেড়ে ১৮৯০-৯১ খ্রিষ্টাব্দে কুন্তলীন কেশ তৈল নিয়ে ব্যবসায় অবতীর্ণ হন। এইচ. বোস পারফিউমার কারখানা থেকে তৈরি হতে থাকে "কুন্তলীন", "দেলখোস", "ল্যাভেণ্ডার ওয়াটার", "ও-ডি কোলন", "মিল্ক অফ রোজ" প্রভৃতি সুগন্ধি দ্রব্য।
বাঙালিদের মধ্যে তিনিই প্রথম কলকাতার হ্যারিসন রোডে সাইকেলের দোকান খোলেন। তিনি নিজে সাইকেল চড়তেন এবং বন্ধু বান্ধবদের চড়তে শেখাতেন। সেই সময়ে বিদেশ থেকে শুধু মোটর গাড়ি নয় তার চালকও আনতে হত। সেই সময়ে ১৯০০ খ্রিষ্টাব্দে হেমেন্দ্রমোহন তার টু-সিটার ড্যাকার গাড়িটি নিজে চালাতেন। তিনি "গ্রেট ইষ্টার্ন মোটর কোম্পানি" স্থাপন করেন। পার্ক স্ট্রীটে গ্রেট ইষ্টার্ন মোটর ওয়ার্কস নামে তার একটি মেরামতির কারখানাও ছিল।
হেমেন্দ্রকুমার এদেশে প্রথম রেকর্ড তৈরির কারখানা খুলেছিলেন। এই রেকর্ড ছিল ফনোগ্রামের সিলিন্ডার। ধর্মতলার মার্বেল হাউসে "দ্য টকিং মেশিন হল" নামে এই কারখানা তিনি খোলেন। পরে বৌবাজার স্ট্রীটের দেলখোস হাউসে এই কারখানা স্থানন্তরিত হয়। ১৯০৫ খ্রীষ্টাব্দে বঙ্গভঙ্গ আন্দোলন শুরু হবার পরেই এইচ. বোসেস রেকর্ডের আত্মপ্রকাশ এবং বন্দেমাতরম গান সহ শুধু দেশাত্মবোধক গানই এতে প্রচার করা হয়েছিল। স্বদেশী গান প্রচারের জন্য তিনি তার প্রধান শিল্পী হিসাবে পেয়েছিলেন রবীন্দ্রনাথ ঠাকুর এবং দ্বিজেন্দ্রলাল রায়কে। তার তৈরি রেকর্ডে লালচাঁদ বড়াল বহু গান দিয়েছিলেন। দ্য টকিং মেশিন হল - এ মেরামতি বিভাগও চালু করেছিলেন। প্যাথে ডিস্কে এইচ. বোসেস রেকর্ডসের প্রথম চালান কলকাতায় আসে ১৯০৮ খ্রিষ্টাব্দে।
হেমেন্দ্রকুমার প্রতিষ্ঠিত কুন্তলীন প্রেসেরও খুব সুনাম ছিল। তিনি নিজে দক্ষ আলোকচিত্রী ছিলেন। রঙিন আলোকচিত্র গ্রহণে তিনি এদেশে পথিকৃৎ। তার তোলা কয়েকটি অটোক্রোম স্লাইড পাওয়া যায়।
হেমেন্দ্রমোহন "কুন্তলীন" ও "দেলখোসের" প্রচার এবং সাহিত্যসৃষ্টিকে উৎসাহ দেবার জন্য ১৩০৩ বঙ্গাব্দে কুন্তলীন পুরস্কার প্রবর্তন করেন এবং অনেক সাহিত্যিককে নিজের প্রতিভা বিকাশে সুযোগ দেন। গল্প লিখে প্রথম বছরের পুরস্কার পেয়েছিলেন জগদীশচন্দ্র বসু। শরৎচন্দ্র চট্টোপাধ্যায়ের প্রথম মুদ্রিত গল্প 'মন্দির' কুন্তলীন পুরস্কার বিজয়ী।
হেমেন্দ্রমোহন খেলাধুলাতেও উৎসাহী ছিলেন। স্পোর্টিং ইউনিয়ন ক্লাবের তিনি ছিলেন প্রতিষ্ঠাতা সভাপতি। তার ৫২ নং আমহার্স্ট স্ট্রিটের বাড়িতে বহু জ্ঞানীগুনীর আসাযাওয়া ছিল।
মুলায়ম সিংহ যাদব

মুলায়ম সিংহ যাদব (নভেম্বর ২২, ১৯৩৯ - অক্টোবর ১০, ২০২২) একজন ভারতীয় রাজনীতিবিদ। উত্তর প্রদেশের প্রাক্তন মুখ্যমন্ত্রী।
আসিমভ্‌স গাইড টু দ্য বাইবেল

আসিমভ্‌স গাইড টু দ্য বাইবেল (ইংরেজি ভাষায়: Asimov's Guide to the Bible) বিখ্যাত মার্কিন লেখক আইজাক আসিমভ রচিত গ্রন্থের নাম। এই বই প্রথমে দুই খণ্ডে বেরিয়েছিল। ১৯৬৭ সালে ওল্ড টেস্টামেন্ট বিষয়ে প্রথম খণ্ড এবং ১৯৬৯ সালে নিউ টেস্টামেন্ট বিষয়ে দ্বিতীয় খণ্ড। ১৯৮১ সালে এই দুই খণ্ডকে একত্রিত করে ১৩০০ পৃষ্ঠার একটি পূর্ণাঙ্গ বইয়ের রূপ দেয়া হয়।
ধারাবাহিকভাবে বাইবেলের প্রতিটি বিষয়ের বর্ণনা রয়েছে এই বইয়ে। সাথে রয়েছে প্রচুর সাদাকালো মানচিত্র। বাইবেলের ঐতিহাসিক ও ভৌগোলিক ব্যাখ্যা এবং এর উপর রাজনীতির প্রভাবই ছিল আসিমভের লেখার বিষয়বস্তু। পাশাপাশি বাইবেলের মূল চরিত্রগুলোর জীবনীও স্থান পেয়েছে। আসিমভ সম্পূর্ণ ধর্মনিরপেক্ষ দৃষ্টিভঙ্গিতে বাইবেলকে তুলে ধরেছেন। এর সাথে কোন ধর্মীয় ব্যাখ্যা সংযুক্ত নেই। বাইবেলের বাণী ও সাধারণ ব্যাখ্যা সবই এতে অন্তর্ভুক্ত রয়েছে।
পিয়ের পাওলো পাসোলিনি

পিয়ের পাওলো পাজোলিনি () (৫ই মার্চ, ১৯২২ - ২রা নভেম্বর, ১৯৭৫) বিখ্যাত ইতালীয় কবি, বুদ্ধিজীবী, চলচ্চিত্র পরিচালক ও লেখক। তিনি একাধারে সাংবাদিক, দার্শনিক, ভাষাবিদ, ঔপন্যাসিক, নাট্যকার, চলচ্চিত্র নির্মাতা, সংবাদপত্রের কলাম লেখক, অভিনেতা, চিত্রকর ও রাজনৈতিক ব্যক্তিত্ব হিসেবে খ্যাতি অর্জন করেছিলেন। তার মধ্যে সংস্কৃতির বিভিন্ন ক্ষেত্রের এক অনন্যসাধারণ সমন্বয় লক্ষ্য করা যায় যা তাকে বেশ বিতর্কিতও করে তুলেছিল।
ডেনজেল ওয়াশিংটন

ডেনজেল হেইস ওয়াশিংটন, জুনিয়র (; জন্ম: ২৮ ডিসেম্বর ১৯৫৪) হচ্ছেন একাডেমি পুরস্কার ও গোল্ডেন গ্লোব অ্যাওয়ার্ড বিজয়ী একজন মার্কিন চলচ্চিত্র অভিনেতা ও পরিচালক। তিনি ১৯৯০-এর দশক থেকে বেশ কিছু ছবিতে অভিনয় করে বিশেষ খ্যাতি অর্জন করেছেন; এর মধ্যে বাস্তব চরিত্রগুলো বিশেষ উল্লেখযোগ্য। যেমনঃ স্টিভ বিকো, ম্যালকম এক্স, রুবিন হারিকেন কার্টার, মেলভিন বি টলসন, ফ্র্যাংক লুকাস এবং হারমান বুন।
তিনি ১৯৮৩ সালে অভিনেত্রী "পলেটা পিয়ারসন"-কে বিয়ে করেন যা এখনও টিকে আছে।
ট্রেনিং ডে

ট্রেনিং ডে (ইংরেজি ভাষায়: Training Day) "Antoine Fuqua" পরিচালিত মার্কিন অপরাধ চলচ্চিত্র। ২০০১ সালে মুক্তিপ্রাপ্ত এই সিনেমার প্রধান চরিত্রে অভিনয় করেছেন ডেনজেল ওয়াশিংটন। উল্লেখ্য ওয়াশিংটন এই সিনেমার জন্যই সেরা অভিনেতা হিসেবে একাডেমি পুরস্কার লাভ করেন। এছাড়া ইথান হক তার চরিত্রের জন্য সেরা পার্শ্ব অভিনেতা হিসেবে অষ্কার মনোনয়ন লাভ করেন।
"আলোঞ্জো হ্যারিস" (ডেনজেল ওয়াশিংটন) লস এঞ্জেলেস পুলিশ বিভাগের দুর্নীতিগ্রস্ত গোয়েন্দা পুলিশ। হ্যারিস "এলএপিডি"-র মাদক বিভাগে কাজ করে। "জ্যাক হয়েট" (ইথান হক) গোয়েন্দা বিভাগে নতুন। তাকেও মাদক বিভাগের হয়ে কাজ করতে হবে। এজন্যই তার প্রশিক্ষণের জন্য হ্যারিসকে নিয়োগ করা হয়। হ্যারিস হয়েটকে নিয়ে গাড়িতে ঘুরে বেড়ায়। গাড়িই অফিস। আর তাদের কাজ লস এঞ্জেলেসের মদ্যপায়ীদের মাঝে, বিশৃঙ্খল এলাকাগুলোতে। পুরো সিনেমা এক দিনের কাহিনী নিয়ে।
সমালোচকদের প্রায় সবাই ট্রেনিং ডে'র প্রশংসা করেছেন। আর আলোঞ্জো হ্যারিসের চরিত্রে ডেনজেল ওয়াশিংটনের অভিনয় সবচেয়ে বেশি প্রশংসিত হয়েছে। ফুকুয়া এই চরিত্রটিকে এমনভাবে গড়ে তুলতে চেয়েছিলেন যেন তা সবাইকে মোহের মধ্যে ফেলে দিতে পারে। সাধারণ কোন পুলিশ কর্মকর্তা হোক তা চাননি। এটা তিনি বেশ ভালই পেরেছিলেন। ওয়াশিংটনের নিজের ভাষায়:
রটেন টম্যাটোস-এ এর রেটিং ৭১%।
২০০১ সালের ৫ই অক্টোবর মুক্তি পাওয়ার পরপরই বক্স অফিসে ট্রেনিং ডে বিপুল সফলতা অর্জন করে। প্রথম সপ্তাহে বক্স অফিসে এক নম্বর ছিল। দ্বিতীয় সপ্তাহ শেষে মোট আয় হয়েছিল ১৩,৩৮৬,৪৫৭ ডরার এবং তখনও এক নম্বরে ছিল। মুক্তি পাওয়ার পর সপ্তম সপ্তাহ পর্যন্ত সেরা দশে ছিল। যুক্তরাষ্ট্রের অভ্যণ্তরে মোট আয়ে করেছিল ৭৬,৬৩১,৯০৭ ডলার আর বিশ্বব্যাপী আয় হয়েছিল ১০৪,৮৭৬,২৩৩ ডলার।
গ্লোরি (১৯৮৯ চলচ্চিত্র)

গ্লোরি (ইংরেজি ভাষায় Glory) মার্কিন গৃহযুদ্ধের সময় "৫৪তম ম্যাসাচুসেট্‌স ভলান্টিয়ার রেজিমেন্ট"-এর ইতিহাস নিয়ে নির্মীত মার্কিন চলচ্চিত্র। ১৯৮৯ সালে মুক্তিপ্রাপ্ত এই ছবি পরিচালনা করেছেন এডওয়ার্ড জুইক, আর প্রধান চরিত্রে অভিনয় করেছেন ডেনজেল ওয়াশিংটন। উল্লেখ্য, ৫৪তম রেজিমন্টই যুক্তরাষ্ট্রের প্রথম ইউনিট যা সম্পূর্ণ আফ্রিকান-মার্কিনদের নিয়ে গঠিত হয়েছিল। ডেনজেল ওয়াশিংটন এই সিনেমায় অভিনয়ের জন্য "সেরা পার্শ্ব অভিনেতা" হিসেবে একাডেমি পুরস্কার লাভ করেন।
রিভিউ সংগ্রাহক ওয়েবসাইট রটেন টম্যাটোস-এ এই সিনেমার রেটিং ৯০%। অর্থাৎ শকতরা ৯০ ভাগ সমালোচক এর প্রশংসা করেছেন।
অ্যামেরিকান গ্যাংস্টার

অ্যামেরিকান গ্যাংস্টার (ইংরেজি ভাষায়: American Gangster) একাডেমি পুরস্কার ও গোল্ডেন গ্লোব মনোনীত মার্কিন অপরাধ চলচ্চিত্র। স্টিভেন জেইলিয়ানের রচনা ও রিডলি স্কটের পরিচালনায় নির্মীত এই ছবিটি ২০০৭ সালে মুক্তি পায়। প্রধান চরিত্রে অভিনয় করেছেন ডেনজেল ওয়াশিংটন ও রাসেল ক্রো। চলচ্চিত্রটি সত্য কাহিনীর উপর ভিত্তি করে নির্মীত।
ফ্র্যাংক লুকাস (ডেনজেল ওয়াশিংটন) নিউ ইয়র্ক সিটির বিখ্যাত মব বস "এল্‌সওয়ার্থ বাম্পি জনসন"-এর ড্রাইভার ও ডান হাত ছিল। তার সামনেই বাম্পি মারা যায়। বাম্পির মৃত্যুর পর নিজের পথ তৈরি করা শুরু করে লুকাস। এক্ষেত্রে সে ভিয়েতনাম যুদ্ধের সুযোগ নেয়। থাইল্যান্ডে অবস্থানকারী এক মার্কিন সৈনিক তার কাজিন। এই কাজিনের সহায়তায় সে ভিয়েতনাম থেকে বিপুল পরিমাণ হেরোইন থাইল্যান্ড হয়ে সরাসরি আমেরিকায় নিয়ে আসে। মার্কিন সামরিক উড়োজাহাজে করেই এগুলো আসে, দুর্নীতিগ্রস্ত সৈনিকদের সহায়তায়। এর মাধ্যশে সে নিউ ইয়র্ক সিটির অন্যতম প্রভাবশালী মব বস হয়ে উঠে। এর আগে কোন কৃষ্ণাঙ্গ এতো উপরে উঠতে পারেনি। সে তার মা এবং সব ভাইদের নিউ ইয়র্কে নিয়ে আসে। নতুন এক কৃষ্ণাঙ্গ মব পরিবারের অভ্যুত্থান ঘটে।
অপর দিকে গোয়েন্দা পুলিশ কর্মকর্তা "রিচি রবার্টস" (রাসেল ক্রো) শহরের মাদক চক্রকে ধরার জন্য মরিয়া হয়ে উঠে। রিচির মূল লক্ষ্য থাকে মাদক পাচার ও সরবরাহের কাজে নিয়োজিত মূল ব্যক্তিদের ধরার। রিচি রবার্টস ও ফ্র্যাংক লুকাসের তৎপরতার মধ্য দিয়েই সিনেমার কাহিনী এগিয়ে যায়।
সমালোচকদের কাছে মূলত প্রশংসিত হয়েছে। রটেন টম্যাটোস-এ সর্বমোট ১৯৬টি রিভিউয়ের ভিত্তি এর রেটিং হয়েছে ৭৯%। আর মেটাক্রিটিক-এ ৩৭টি রিভিউয়ের ভিত্তিতে রেটিং দাড়িয়েছে ৭৬%।
নির্মাণশৈলীর কারণে চলচ্চিত্রটির অস্কার পাওয়ার কিছুটা সম্ভাবনা ছিল। সেরা পরিচালক হিসেবে রিডলি স্কট-এর একাডেমি পুরস্কার অর্জনের সম্ভাবনার কথাও অনেকে বলেছিলেন। তবে বাস্তবতার সাথে এর মিল নিয়ে যথেষ্ট সংশয় দেখা দিয়েছে। কারণ স্বয়ং ফ্র্যাংক লুকাস নিজের চরিত্রে ডেনজেল ওয়াশিংটনের অভিনয়ের সমালোচনা করেছেন। নিউ ইয়র্ক পোস্টের সাথে এক সাক্ষাৎকারে তিনি বলেছেন, ছবির শতকরা মাত্র ২০ ভাগ সত্য।
কারেজ আন্ডার ফায়ার

কারেজ আন্ডার ফায়ার (ইংরেজি ভাষায়: ) উপসাগরীয় যুদ্ধের উপর ভিত্তি করে নির্মীত মার্কিন চলচ্চিত্র। এডওয়ার্ড জুইক পরিচালিত এই ছবিটি ১৯৯৬ সালে মুক্তি পায়। প্রধান চরিত্রে অভিনয় করেছেন ডেনজেল ওয়াশিংটন, মেগ রায়ান এবং ম্যাট ডেমন। উপসাগরীয় যুদ্ধে নিয়ে করা প্রথম ছবিগুলোর মধ্যে এটি অন্যতম।
এতে ১৯৫০ সালে মুক্তিপ্রাপ্ত আকিরা কুরোসাওয়ার ছবি রাশোমোন-এর ধারণা প্রয়োগ করা হয়েছে। এই ছবিতেও রাশোমোনের মত দেখা যায়, একই ঘটনাকে প্রত্যক্ষদর্শীরা একেকভাবে বর্ণনা করছে। তবে রাশোমোনের সাথে এর পার্থক্য হল; রাশোমোনের পাত্র-পাত্রীরা কাহিনী সম্পর্কে যা বলেছিল তা নিজেরা বিশ্বাস করতো, কিন্তু এখানে পাত্র-পাত্রীরা ইচ্ছে করেই মিথ্যে বলেছে। সে হিসেবে রাশোমোন ক্রিয়া সরাসরি প্রয়োগ করা হয়নি।
উপসাগীয় যুদ্ধের সময়, ১৯৯১ সালের ২৫শে ফেব্রুয়ারি "লেফটেন্যান্ট কর্নেল ন্যাথানিয়েল সার্লিং" (ডেনজেল ওয়াশিংটন) নিজের ট্যাংক-কে শত্রু পক্ষের ট্যাংক ভেবে ভুল করেন। তার বোমাবর্ষণে এক মার্কিন কর্মকর্তা নিহত হয়। এর পরই কাহিনী এগিয়ে যায়। যুদ্ধ শেষ। হোয়াইট হাউজ যুদ্ধে সাহসিকতার জন্য মেডেল অফ অনার দিতে চাচ্ছে। এক নারী বৈমানিক নিজের ইউনিটের সবাইকে বাঁচাতে গিয়ে মৃত্যুবরণ করে। এই ঘটনাও ২৫শে ফেব্রুয়ারির। ঘটনার বিস্তারিত প্রতিবেদন তৈরির দায়িত্ব দেয়া হয় কর্নেল সার্লিংকে। প্রত্যক্ষদর্শীদের বিবরণী নিতে গিয়েই সার্লিংয়ের খটকা লাগে। তিনি বুঝতে পারেন একেক জন একেক ভাবে ঘটনার ব্যাখ্যা দিচ্ছে এবং এর সাথে স্বার্থ জড়িত রয়েছে। নিজের বিবেকের কাছে অপরাধী কর্নেল সার্লিয়ের সত্য উদ্‌ঘাটনের প্রচেষ্টার মধ্য দিয়েই সিনেমার কাহিনী এগিয়ে যায়।
সমালোচকদের অধিকাংশই ছবিটির প্রশংসা করেছেন। রটেন টম্যাটোস-এ রেটিং ৮২%। রাশোমোন ক্রিয়ার প্রভাবের বিষয়টিও প্রশংসিত হয়েছে, যদিও অনেক ক্ষেত্রেই এটা ঠিক রাশোমোনের মত হয়নি।
পাকিস্তানের আত্মসমর্পণের দলিল

পাকিস্তানের আত্মসমর্পণের দলিল ছিল ভারত, পাকিস্তান এবং বাংলাদেশের অস্থায়ী সরকারের মধ্যে একটি লিখিত চুক্তি যা ১৯৭১ সালের ১৬ ডিসেম্বর সশস্ত্র বাহিনীর পূর্বাঞ্চলীয় কমান্ডের অধীনে ৯৩,০০০ পশ্চিম পাকিস্তানি সৈন্যের আত্মসমর্পণকে বুঝায়, যার ফলে ১৯৭১ সালে বাংলাদেশের স্বাধীনতা যুদ্ধ (তৎকালীন পূর্ব পাকিস্তান) এবং ভারত-পাকিস্তান যুদ্ধের সমাপ্তি ঘটে বাংলাদেশ রাষ্ট্র প্রতিষ্ঠা লাভ করে। এটি ছিল দ্বিতীয় বিশ্বযুদ্ধ শেষ হওয়ার পর থেকে কর্মী সংখ্যার দিক থেকে সবচেয়ে বড় আত্মসমর্পণ।
বিজয় দিবস নামে পরিচিত এই অনুষ্ঠানটি বাংলাদেশে জাতীয় ছুটির দিন হিসেবে উদযাপিত হয়; এটি ভারতীয় সশস্ত্র বাহিনী দ্বারাও উদযাপন করা হয়।
পাকিস্তান সেনাবাহিনীর আত্মসমর্পণের দলিলে ১৯৭১ সালের ১৬ ডিসেম্বর বাংলাদেশ সময় বিকাল ৪.৩১ মিনিটে ঢাকার রমনা রেস কোর্স ময়দানে জেনারেল আমির আবদুল্লাহ খান নিয়াজী সই করেন। আত্মসমর্পণের দলিলের নাম ছিল "INSTRUMENT OF SURRENDER"। এই ঘটনাকে ঢাকার পতন বলেও উল্লেখ করা হয়।
যে টেবিলে পাকিস্তানের আত্মসমর্পণের দলিল স্বাক্ষরিত হয়েছিল তা ঢাকা ক্লাব থেকে সংগ্রহ করা হয়েছিল। এই টেবিলটি বাংলাদেশ জাতীয় জাদুঘরের ৩৭ সংখ্যক প্রদর্শনী কক্ষে সংরক্ষিত আছে।
১৬ ডিসেম্বর ১৯৭১ সালে পূর্ব পাকিস্তানের সামরিক আইন প্রশাসক লেফটেন্যান্ট জেনারেল আমির আবদুল্লাহ খান নিয়াজী, ভারতীয় ও বাংলাদেশী বাহিনীর যুগ্ম কমান্ডার লেফটেন্যান্ট জেনারেল জগজিৎ সিং অরোরার কাছে আত্মসমর্পণ করেন। বাংলাদেশ সেনাবাহিনীর উপ সেনাপ্রধান, এয়ার কমান্ডার এ কে খন্দকার আত্মসমর্পণে বাংলাদেশের অস্থায়ী সরকারের প্রতিনিধিত্ব করেছিলেন।
এছাড়াও উপস্থিত ছিলেন পাকিস্তানি নৌ-পূর্বাঞ্চলীয় কমান্ডের কমান্ডার রিয়ার-অ্যাডমিরাল মোহাম্মদ শরিফ এবং পাকিস্তান বিমানবাহিনীর পূর্বাঞ্চলীয় বিমান বাহিনীর কমান্ডার এয়ার ভাইস-মার্শাল প্যাট্রিক ডেসমন্ড কালাঘান, যারা চুক্তিতে স্বাক্ষর করেছিলেন। বাংলাদেশের পক্ষে, গ্রুপ ক্যাপ্টেন এ কে খন্দকার আত্মসমর্পণের সাক্ষী হিসাবে উপস্থিত ছিলেন। ভারতের পক্ষে, ভারতীয় ৪র্থ কোরের কমান্ডার লেফটেন্যান্ট জেনারেল সগত সিং, পূর্বাঞ্চলীয় বিমান বাহিনীর কমান্ডার এয়ার মার্শাল হরি চাঁদ দেওয়ান, ভারতীয় পূর্বাঞ্চলীয় কমান্ডের সেনা প্রধান মেজর জেনারেল জে এফ আর জ্যাকব সাক্ষী হিসাবে উপস্থিত ছিলেন।
আত্মসমর্পণ দলিলের লেখা এখন বাংলাদেশ, পাকিস্তান এবং ভারত সরকারের পাবলিক সম্পত্তি এবং এটি দিল্লি জাতীয় যাদুঘর প্রদর্শনের জন্য রাখা আছে (জানুয়ারি ২০১২ হিসাবে)। দলিলের লেখা ইংরেজিতে ছিল এবং তা নিম্নরূপ:
হোয়াট’স ইটিং গিলবার্ট গ্রেপ

হোয়াট’স ইটিং গিলবার্ট গ্রেপ ( অর্থাৎ "গিলবার্ট গ্রেইপকে খাচ্ছে কী?") সুয়েডীয় পরিচালক লাসে হালস্ত্রোম পরিচালিত ইংরেজি ভাষার মার্কিন নাট্য চলচ্চিত্র। ১৯৯৩ সালে মুক্তিপ্রাপ্ত এই ছবিতে অভিনয় করেছেন জনি ডেপ ও লিওনার্ডো ডিক্যাপ্রিও। পিটার হেজেস রচিত একই নামের উপন্যাস থেকে ছবিটি নির্মীত হয়েছে। ছবির শ্যুটিং হয়েছে টেক্সাসের ম্যানরে।
"গিলবার্ট গ্রেইপ" (জনি ডেপ) পরিবার সামলাতে খুব ব্যস্ত। তার বাবা নিরুদ্দেশ, মা অত্যধিক মোটা হয়ে পড়ায় স্বাভাবিকভাবে চলাচল করতে পারেন না, ছোট ভাই "আর্নি" (ডিক্যাপ্রিও) মানসিকভাবে অসুস্থ। বড় বোন "এমি" ঘরের সব কাজ করে, ছোট বোন এলেন অন্যান্য আট-দশটি কিশোরীর মতই উচ্ছল জীবন যাপন করে। গিলবার্ট একটি মুদির দোকানে কাজ করে। নিজের ভাইয়ের প্রতি তার টানই ছবিতে মুখ্য হয়ে উঠেছে। এর পাশাপাশি সামাজিক ও পারিবারিক সম্পর্কের অনেক দিকই এতে সুন্দরভাবে উঠে এসেছে।
বক্স অফিসে চলচ্চিত্রটি বেশি আয় করতে পারে নি (মাত্র ১০,০৩২,৭৬৫ ডলার)। কিন্তু সমালোচকদের কাছে বিপুল প্রশংসিত হয়েছে। মুক্তি পরই এ ছবির একটি ফ্যান গোষ্ঠী তৈরি হয়েছে। রটেন টম্যাটোস-এ ছবিটির রেটিং ৮৯%। ৩৬টি রিভিউয়ের মধ্যে ৩২টি তেই ছবির প্রশংসা করা হয়েছে।
এ ছবির জন্য লিওনার্দো ডিক্যাপ্রিও মাত্র ১৯ বছর বয়সে শ্রেষ্ঠ পার্শ্ব অভিনেতা বিভাগে একাডেমি পুরস্কার এবং গোল্ডেন গ্লোব পুরস্কারের মনোনয়ন লাভ করেন। এটাই ডিক্যাপ্রিওর প্রথম অস্কার ও গোল্ডেন গ্লোব মনোনয়ন। প্রাপ্ত পুরস্কারগুলো হচ্ছে:
নকুলেশ্বর সরকার

নকুলেশ্বর সরকার (জন্ম: ১৮৯৪ - মৃত্যূ: ১৯৮৭) একজন বিখ্যাত কবিয়াল ।
নকুলেশ্বরের আদি নিবাস বর্তমান বাংলাদেশের বরিশালের ঝালকাঠি। তিনি ছাত্রবৃত্তি পরীক্ষা পাস করেছিলেন। ১৭ বছর বয়েসে বরিশালের কূঞ্জবিহারী দত্তের গানে আকৃষ্ট হয়ে তিনি বহু বাধা অতিক্রম করে কবিগান চর্চায় মন দেন। দীর্ঘ ৬০-৬৫ বছর ধরে তিনি পূর্ববঙ্গের কবিগানের শ্রেষ্ঠ শিল্পী বলে স্বীকৃতি পেয়েছেন।
ক্রফোর্ড উইলিয়ামসন লং

ক্রফোর্ড উইলিয়ামসন লং () (নভেম্বর ১, ১৮১৫ - জুন ১৬, ১৮৭৮) একজন মার্কিন শল্যচিকিৎসক ও ওষুধবিজ্ঞানী। তিনি ইথার ভিত্তিক অসাড়তা প্রয়োগে পথিকৃৎ ছিলেন। ক্রফোর্ড লং জর্জিয়ার ম্যাডিসন কাউন্টির ড্যানিয়েলসভিল শহরে জন্ম নেন। তিনি ১৮৩৯ সালে পেনসিলভেনিয়া বিশ্ববিদ্যালয় থেকে এমডি ডিগ্রী লাভ করেন। তিনিই প্রথম ইথারকে অবশকারক হিসেবে ব্যবহার করে শল্যচিকিৎসা সম্পন্ন করেন; তিনি ১৮৪২ সালে একজন রোগীর ঘাড় থেকে টিউমার অপসারণের সময় তিনি এই কাজটি করেছিলেন। তিনি পরবর্তী চার বছর এরকম আরও আটটি অপারেশন করেছিলেন, কিন্তু ১৮৪৯ সালের আগে তিনি এই সাফল্য প্রচার করেননি। ১৮৪৬ সালে মার্কিন দন্ত্যচিকিৎসক উইলিয়াম মর্টন বস্টনে জনসমক্ষে ইথারের অবশকরণ ক্ষমতা প্রদর্শন করেন এবং এর আবিষ্কর্তা হিসেবে সম্মান পান।
মার্কিন যুক্তরাষ্ট্রের ক্যাপিটল ভবনের ক্রিপ্টে তার একটি ভাস্কর্য অঙ্গরাজ্য জর্জিয়ার প্রতিনিধিত্ব করছে।
ভারত–পাকিস্তান যুদ্ধ

১৯৪৭ সালে ১৫ই আগস্ট স্বাধীনতার ফলে ভারত প্রজাতন্ত্র ও ইসলামী প্রজাতন্ত্রী পাকিস্তান দুটি স্বাধীন রাষ্ট্রের বিকাশ ঘটে। তারপর থেকে দুটি দেশের মধ্যে বিভিন্ন যুদ্ধ হয়। তার মধ্যে ১৯৭১ সালে বাংলাদেশ-পাকিস্তান যুদ্ধে ভারত বাংলাদেশের স্বাধীনতার পক্ষ নিয়ে মিত্রবাহিনী হিসেবে ডিসেম্বরের বা স্বাধীনতার শেষ কিছুদিন যুদ্ধে অংশগ্রহণ করে।তাছাড়া ভারত বাংলাদেশ -পাকিস্তান যুদ্ধে, ভারতে চলে যাওয়া বাংলাদেশের শরনার্থীদের জন্য শরনার্থী শিবির করাসহ বিভিন্ন ভাবে সহযোগিতা করে।মূলত ভারত- পাকিস্তানের সবগুলো যুদ্ধের মূল কারণ কাশ্মীরকে কেন্দ্র করে। এ যুদ্ধ ১৭ দিন অব্যাহত ছিল।
এটা মুলত ধর্মভিত্তিক বিভাজন কে কেন্দ্র করে সংগঠিত হয়। কাশ্মীর ছিলো ভারত-পাকিস্তান যুদ্ধের অন্যতম কারন।
প্রয়াগরাজ

এলাহাবাদ বা প্রয়াগরাজ (); ভারতের উত্তরপ্রদেশের মহানগর। এই শহরেই যমুনা ও গঙ্গা নদী মিলিত হয়েছে। পৌরাণিক ত্রিবেণী সঙ্গম অর্থাৎ গঙ্গা, যমুনা ও সরস্বতী নদীর মিলনস্থান এলাহাবাদ একটি পরিচিত পর্যটন কেন্দ্র।
ঐতিহাসিকভাবে শহরটি এলাহাবাদ নামে পরিচিত হলেও বছরের পর বছর ধরে উত্তরপ্রদেশের বিজেপি সরকারগুলো এলাহাবাদের নাম পরিবর্তন করে প্রয়াগরাজ করার জন্য বেশ কয়েকটি প্রচেষ্টা চালিয়েছিল। ১৯৯২ সালে, বাবরি মসজিদ ধ্বংসের পর মুখ্যমন্ত্রী কল্যাণ সিং পদত্যাগ করতে বাধ্য হলে পরিকল্পিত নামকরণটি স্থগিত করা হয়েছিল। ২০০১ সালে রাজনাথ সিংয়ের সরকারের নেতৃত্বে আরও একটি প্রচেষ্টা দেখা গিয়েছিল যা অসম্পূর্ণ থেকে যায়। অবশেষে ২০১৮ সালের অক্টোবরে যোগী আদিত্যনাথের নেতৃত্বাধীন সরকার আনুষ্ঠানিকভাবে শহরের নাম পরিবর্তন করে প্রয়াগরাজ করার পরে এই নামকরণ সফল হয়।
ষোড়শ শতকে মোগল সম্রাট আকবর গঙ্গা, যমুনা ও সরস্বতী নদীর সঙ্গমস্থলের কাছে গড়ে ছিলেন একটি দুর্গ। এরপর ওই দুর্গ ও সন্নিহিত এলাকার নাম দেওয়া হয় ইলাহাবাদ। পরে আকবরের দৌহিত্র সম্রাট শাহজাহান গোটা শহরের নাম রাখেন ইলাহাবাদ বা এলাহাবাদ। আব্দ আল-কাদির বাদায়ুনী ইলাহাবাদ (যা পরে এলাহাবাদ নামে পরিচিত)প্রতিষ্ঠায় আকবরের ভূমিকা উল্লেখ করেছেন। নিজামুদ্দিন আহমদ তাবাকাত-ই-আকবরীতে এলাহাবাদের ভিত্তির জন্য দুটি ভিন্ন তারিখ দিয়েছেন। তিনি বলেন যে আকবর গঙ্গা ও যমুনার সঙ্গমস্থলে শহরের ভিত্তি স্থাপন করেছিলেন এবং এর নামকরণ করা হয়েছিল "ইলাহাবাস"। মুঘল শাসকদের পরবর্তী প্রজন্ম এটিকে ইলাহাবাদ বলা শুরু করে এবং অবশেষে ইংরেজরা উচ্চারণের সহজতার জন্য এটিকে "এলাহাবাদ" বলা শুরু করে। ভারতের হিন্দুত্ববাদী ভারতীয় জনতা পার্টি (বিজেপি) শাসিত সরকার শহরটির মুসলিম নাম এলাহাবাদ পরিবর্তন করে হিন্দুত্ববাদী নাম প্রয়াগরাজ রেখেছে।
এই শহরে ১৯৯৯ সালে প্রতিষ্ঠিত ভারত সরকারের মানব সম্পদ বিভাগের অন্তর্গত রাজ্যের প্রথম ভারতীয় তথ্য প্রযুক্তি সংস্থান, প্রয়াগরাজ অবস্থিত।
প্রয়াগরাজ এ মূলত তিনটি স্টেশন রয়েছে। ২ টি যমুনার উত্তর দিকে (এলাহাবাদ জংশন ও এলাহাবাদ সিটি) ও একটি দক্ষিণ দিকে (চেওঁকি জংশন)। প্রয়াগরাজ জংশন/ALD শহরের প্রধান স্টেশন। হাওড়া দিল্লী রুটের ট্রেন এই স্টেশন ছুঁয়ে যায়। প্রয়াগরাজ সিটি স্টেশন/ALY একটি টার্মিনাল স্টেশন। চেওঁকি জংশন/ACOI বা COI মূলত মধ্যপ্রদেশগামী ট্রেনের জন্য ব্যবহৃত হয়।
হিউমা

হিউমা (এস্তোনীয় ভাষায়: Hiiumaa; সুয়েডীয় ভাষায়: Dagö; ডেনীয় ভাষায়: Dagö) পশ্চিম এস্তোনিয়ার একটি দ্বীপ। দ্বীপটি বাল্টিক সাগরে, ফিনল্যান্ড উপসাগরের প্রবেশপথের দক্ষিণ-পশ্চিমে এবং সারেমা দ্বীপের উত্তরে অবস্থিত। দ্বীপটি পশ্চিম এস্তোনীয় দ্বীপপুঞ্জ মোনসুন দ্বীপপুঞ্জের একটি অংশ এবং হিউ কাউন্টির অন্তর্গত। দ্বীপটির আয়তন ৯৮৯ বর্গকিলোমিটার। এটি এস্তোনিয়ার দ্বিতীয় বৃহত্তম দ্বীপ। কার্দিয়া এখানকার বৃহত্তম শহর।
১৫৬১ সালে সুইডেন এবং ১৭১০ সালে রাশিয়া দ্বীপটি দখলে নিয়েছিল। ১৯১৯ সালে রাশিয়া দ্বীপটি এস্তোনিয়াকে দিয়ে দেয়। ১৯৪০ সালে এস্তোনিয়ার বাকী অংশের সাথে দ্বীপটিও সোভিয়েত ইউনিয়নের অংশে পরিণত হয়। ১৯৯১ সাল থেকে এটি স্বাধীন এস্তোনিয়ার একটি অংশ।
মৎস্য আহরণ এখানকার প্রধান উপজীবিকা। এখানকার বহু অধিবাসী সুয়েডীয় জাতির লোক।
সারেমা

সারেমা (এস্তোনীয় ভাষায় Saaremaa, জার্মান ভাষায় Ösel) পশ্চিম এস্তোনিয়ার একটি দ্বীপ। দ্বীপটি বাল্টিক সাগরকে রিগা উপসাগর থেকে পৃথক করেছে। এটি একটি নিচু এলাকাবিশিষ্ট দ্বীপ যার আয়তন ২৭০০ বর্গকিলোমিটার। পশুপালন এখানকার লোকদের প্রধান উপজীবিকা। ১২২৭ সালে জার্মান নাইটরা দ্বীপটি দখলে নেন। এরপর এটি হাত বদল হয়ে ১৫৬১ সালে ডেনমার্ক, ১৬৪৫ সালে সুইডেন, ১৭১০ সালে রাশিয়া এবং ১৯৪০ সালে সোভিয়েত ইউনিয়নের নিয়ন্ত্রণে আসে। ১৯৯১ সাল থেকে এটি স্বাধীন এস্তোনিয়ার অংশ। দ্বীপটির রাজধানী কুরেসসারে। দ্বীপটিতে প্রায় ৪০ হাজার লোক বাস করেন।
সারেমা দ্বীপের দক্ষিণে ইর্বে প্রণালী। দ্বীপের সর্বোচ্চ বিন্দু সমুদ্র সমতল থেকে ৫৪ মিটার উঁচু। দ্বীপে উল্কাপাতের ফলে সৃষ্ট অনেকগুলি খাদ আছে, যাদের মধ্যে কালি নামের খাদটি উল্লেখযোগ্য; এটি প্রায় সম্পূর্ণ গোলাকৃতির। দ্বীপটির বড় অংশ বনাঞ্চলে আবৃত।
রাক্ষসতাল

রাক্ষসতল হ্রদ (;; চীনা: 拉昂错, পিনয়িন: "Lā'áng Cuò"; La'nga Co) চীনের তিব্বতের একটি হ্রদ যা মানস সরোবর পশ্চিমদিকে এবং কৈলাস পর্বতের কাছে দক্ষিণে অবস্থিত। এই হ্রদের উত্তর পশ্চিম দিক থেকে শতদ্রু নদীর উৎপত্তি হয়েছে।
কথিত আছে, রামায়ণে বর্ণিত লঙ্কাধিপতি রাক্ষসরাজ রাবন তার তপস্যা বলে এটি সৃষ্টি করেছিলেন।
হেমাঙ্গ বিশ্বাস

হেমাঙ্গ বিশ্বাস (১৪ ডিসেম্বর ১৯১২ – ২২ নভেম্বর ১৯৮৭) একজন ভারতীয় বাঙালি গায়ক, গীতিকার, সুরকার এবং বামপন্থী রাজনৈতিক কর্মী। তিনি বাংলা ও অসমীয়া ভাষায় নিজ সৃষ্টিকর্মে সৃজন করেছেন। মূলত লোকসঙ্গীতকে কেন্দ্র করে গণসঙ্গীত সৃষ্টির ক্ষেত্রে তার অবদান উল্লেখযোগ্য, তিনি ভাটিয়ালি গানে নতুন মাত্রা সংযোজন করেছিলেন। 
হেমাঙ্গ বিশ্বাস বর্তমান বাংলাদেশের হবিগঞ্জের মিরাশীর বাসিন্দা ছিলেন। হবিগঞ্জ হাইস্কুল থেকে পাশ করার পর তিনি শ্রীহট্ট মুরারিচাঁদ কলেজে ভর্তি হন। সেখানে তিনি স্বাধীনতা আন্দোলনে জড়িয়ে পড়েন। তিনি ১৯৩২ খ্রিষ্টাব্দে কমিউনিস্ট পার্টির সংস্পর্শে আসেন। ১৯৩৫ খ্রিষ্টাব্দে কারাবন্দী থাকাকালে তিনি যক্ষারোগে আক্রান্ত হন। তারপর যাদবপুর হাসপাতালে কিছুকাল চিকিৎসাধীন থাকেন এবং সেই কারণে তিনি মুক্তি পান। ১৯৪৮ খ্রিষ্টাব্দে তেলেঙ্গানা আন্দোলনের সময়ে তিনি গ্রেফতার হন এবং তিন বছর বন্দী থাকেন। ১৯৫৩ সালের এপ্রিল মাসে বোম্বাইতে অনুষ্ঠিত আইপিটি-এর সপ্তম সর্বভারতীয় সন্মেলনে হেমাঙ্গ বিশ্বাসের নেতৃত্বে অসমের ৪০ জন প্রতিনিধি অংশগ্রহণ করেন।
১৯৩৮-৩৯ খ্রিষ্টাব্দে বিনয় রায়, নিরঞ্জন সেন, দেবব্রত বিশ্বাস প্রমুখের সাথে ভারতীয় গণনাট্য সংঘ বা আই.পি.টি.এ (ইন্ডিয়ান পিপলস থিয়েটার অ্যাসোসিয়েশন) গঠন করেন। পঞ্চাশের দশকে এই সংঘের শেষ অবধি তিনি এর সাথে ঘনিষ্ঠভাবে যুক্ত ছিলেন।
১৯৪২ খ্রিষ্টাব্দে বাংলার প্রগতিশীল লেখক শিল্পীদের আমন্ত্রণে তিনি প্রথম কলকাতায় আসেন সঙ্গীত পরিবেশন করতে। ১৯৪৩ খ্রিষ্টাব্দে তার উদ্যোগে এবং জ্যোতিপ্রকাশ আগরওয়ালের সহযোগিতায় "সিলেট গণনাট্য সংঘ" তৈরি হয়। স্বাধীনতার আগে ভারতীয় গণনাট্য সংঘের গানের সুরকারদের মধ্যে তিনিই ছিলেন প্রধান। সেই সময়ে তার গান "তোমার কাস্তেটারে দিও জোরে শান", "কিষাণ ভাই তোর সোনার ধানে বর্গী" নামে প্রভৃতি আসাম ও বাংলায় সাড়া ফেলেছিল। আসামে তার সহযোগী ছিলেন নগেন কাকতি, বিনোদবিহারী চক্রবর্তী, সাহিত্যিক অশোকবিজয় রাহা, সেতারবাদক কুমুদ গোস্বামী প্রভৃতি। ১৯৫৬ সালে চিনে যান চিকিৎসার জন্য। আড়াই বছর থাকেন এবং খুব কাছ থেকে দেখেন চিনের সাংস্কৃতিক আন্দোলন। ১৯৬১ সালে স্থায়ীভাবে চলে আসেন কলকাতা এবং সেই সময়েই চাকরি নেন সোভিয়েত কনস্যুলেটের "সোভিয়েত দেশ" পত্রিকার সম্পাদকীয় দপ্তরে। কাজ করার সময় কর্তৃপক্ষের সঙ্গে মতপার্থক্য হলে তিনি কাজ ত্যাগ করেন। চীন-ভারত মৈত্রীর ক্ষেত্রে তার ভূমিকা ছিল। দুবার তিনি চিনে গিয়েছিলেন। চীনা ভাষায় তার অনেক গান আছে।
জ্যোতি প্রসাদ, মঘাই ওজা, বিষ্ণু প্রসাদ রাভা, ফণী শর্মা, লক্ষ্মীনাথ বেজবড়ুয়া, ভূপেন হাজরিকা ইত্যাদি অসমের জাতীয় সংস্কৃতির সন্মানীয় ব্যক্তিদের হেমা‌ঙ্গ বিশ্বাস মূল্যায়ন করে গেছেন এবং বঙ্গীয় সমাজের সঙ্গে তাঁদের পরিচয় করে দিয়েছেন।
১৯৭১ সালে মাস সিঙ্গার্স নামে নিজের দল গঠন করে জীবনের শেষ দিকেও তিনি গ্রামে গ্রামে গান গেয়ে বেরিয়েছেন। তিনি "কল্লোল", "তীর", "লাললণ্ঠন" প্রভৃতি নাটকের সঙ্গীত পরিচালক ছিলেন। লাললন্ঠন নাটকে তিনি বিভিন্ন চীনা সুর ব্যবহার করেছিলেন। রাশিয়ান গানও অনুবাদ করেন। আন্তর্জাতিক শ্রমিক সংগীত 'ইন্টারন্যাশনাল' ও রুশ সুরে তার গাওয়া 'ভেদী অনশন মৃত্যু তুষার তুফান' গানটি 'ইন দ্যা কল অফ কমরেড লেনিন'-এর ভাবানুবাদ। এটি কমিউনিস্ট কর্মীদের কাছে অতীব জনপ্রিয় হয়।
তার রচনার মধ্যে উল্লেখযোগ্য:
"হেমাঙ্গ বিশ্বাসের গান" এবং "শঙ্খচিলের গান" তার গানের সঙ্কলন।
বাংলা ও অসমীয়া ভাষায় তার লিখিত কিছু লোকসঙ্গীত শিক্ষামূলক বই:
হানা মন্টানা

হানা মন্টানা একটি এমি পুরস্কার মনোনয়নপ্রাপ্ত আমেরিকান টেলিভিশন সিরিজ। ২০০৬ সালের ২৪ মার্চ ডিজনি চ্যানেলে এটি প্রথম প্রচারিত হয়। সিরিজের মূল বিষয়বস্তু হচ্ছে টিনএজার মাইলি স্টুয়ার্টের দ্বৈত জীবন। মাইলি দিনের বেলায় স্বাভাবিক জীবন যাপন করলেও রাতে হানা মন্টানা নামে পপ স্টার হিসেবে জীবন যাপন করে। মাইলির এ জীবনের কথা তার পরিবার ও কাছের বন্ধু ছাড়া আর কেউ জানে না। হানা মন্টানা সিরিজের এখন পর্যন্ত দুটি মৌসুম প্রচারিত হয়েছে।
২০০৮ সালের ৯ এপ্রিল ঘোষণা দেয়া হয় হানা মন্টানার তৃতীয় পর্ব নির্মাণ করা হবে। ২০০৮ সালের ৪ আগস্ট তৃতীয় পর্ব নির্মাণ শুরু হয়েছে।
ব্রহ্মসংগীত

ব্রহ্মসংগীত হল ব্রাহ্মসমাজের উপাসনার নিমিত্ত রচিত ও গেয় আধ্যাত্মিক সঙ্গীত পদাবলি। সাধারণ ব্রাহ্মসমাজ কর্তৃক প্রকাশিত আধ্যাত্মিক সংগীত সংগ্রহ। 
ঊনবিংশ শতাব্দীর প্রথম ভাগ থেকে বিংশ শতাব্দীর মধ্যভাগ পর্যন্ত সময় ব্রহ্মসঙ্গীতের রচনাকাল। ‘ব্রহ্মসংগীত’ নামটি ব্রাহ্মসমাজ প্রতিষ্ঠাতা ও প্রথম ব্রহ্মসঙ্গীত রচয়িতা রাজা রামমোহন রায় প্রদত্ত। ১৮২৮ সালে রাজা রামমোহন তার ও তার কয়েকজন বন্ধুর রচিত গান নিয়ে প্রথম ‘ব্রহ্মসঙ্গীত’ নামক এক সঙ্গীত সংকলন প্রকাশনা শুরু হয়। 
রাজনারায়ণ বসু ও আনন্দচন্দ্র বেদান্তবাগীশ সম্পাদিত রাজা রামমোহন রায় প্রণীত গ্রন্থাবলীর অন্তর্গত ব্রহ্মসঙ্গীত-এ গানের সংখ্যা ১১৬। বঙ্গীয় সাহিত্য পরিষদ প্রকাশিত রামমোহন গ্রন্থাবলীতে ১২টি গান রামমোহনের রচনা বলে সন্নিবিষ্ট। এর মধ্যে প্রথম ও শেষটি ব্রহ্মসঙ্গীতের মূল সংস্করণে নেই। ১৯৩১ খ্রিস্টাব্দে প্রকাশিত সাধারণ ব্রাহ্মসমাজের সঙ্গীত প্রকাশ কমিটির সম্পাদক সতীশচন্দ্র চক্রবর্তী সম্পাদিত ব্রহ্মসঙ্গীত-এর একাদশ সংস্করণে ২১৫০ এর কিঞ্চিদধিক গান স্থান পেয়েছে। এই সংস্করণে প্রায় ৩৮০ টি নূতন সঙ্গীত গ্রহণ ও প্রায় ৩০টি পুরাতন সঙ্গীত পরিত্যাগ করা হয়েছে। বৈদিক ঝষি,মধ্যযুগের ভক্ত-কবি কবীর,গুরু নানক,মীরাবাঈ,তুলসীদাস ও ঊনবিংশ শতকের বহু লেখকের গানে সমৃদ্ধ সংকলনটি।
গানগুলির ধরনের উপর বিচার করে সংকলনে চোদ্দটি অধ্যায়ে বিভক্ত করা হয়েছে। সেগুলি হল -
১৯৪০ খ্রিস্টাব্দে প্রকাশিত ব্রহ্মসঙ্গীতের দ্বাদশ সংস্করণে গানের সংখ্যা ১১৯৯ টি। 
রাজা রামমোহন ছাড়া অন্যান্য উল্লেখযোগ্য ব্রহ্মসংগীতকার হলেন মহর্ষি দেবেন্দ্রনাথ ঠাকুর, বিজয়কৃষ্ণ গোস্বামী, ত্রৈলোক্যনাথ সান্যাল, শিবনাথ শাস্ত্রী, রজনীকান্ত সেন, অতুলপ্রসাদ সেন, জ্যোতিরিন্দ্রনাথ ঠাকুর, সত্যেন্দ্রনাথ ঠাকুর, রবীন্দ্রনাথ ঠাকুর, দ্বিজেন্দ্রনাথ ঠাকুর, উপেন্দ্রকিশোর রায়চৌধুরী, সুকুমার রায়, প্রতাপচন্দ্র মজুমদার, স্বামী বিবেকানন্দ প্রমুখ। এছাড়া মীরাবাই, গুরু নানক ও কবীর রচিত কিছু ভজন ও বেদ ও উপনিষদ থেকে বিভিন্ন স্তোত্রও সুরসহযোগে ব্রহ্মসঙ্গীত রূপে গীত হয়।
এক্লিপস

কম্পিউটিং পরিভাষায় এক্লিপস অনেকগুলো অ্যাপ্লিকেশন ফ্রেমওয়ার্ক, টুলস এবং সফটওয়্যার নির্মানের ও ব্যবস্থাপনার জন্য প্রয়োজনীয় রানটাইম লাইব্রেরীর সমন্বয়ে গঠিত একটি সফটওয়্যার প্লাটফর্ম। মূলত সফটওয়্যার ডেভেলপার ও অ্যাডমিনিস্ট্রেটরদের একটি ইনটিগ্রেটেড ডেভলপমেন্ট ইনভাইরনমেন্ট (আইডিই) দেয়ার জন্য জাভা ভাষায় এটি লেখা হয়েছে।
এটির মূল কোডবেজ এসেছে "ভিজ্যুয়াল এজ" থেকে। সাধারণভাবে জাভায় ডেভেলপমেন্টের জন্য জাভা নির্মাতারা এটি ব্যবহৃত করেন। এক্লিপসের জন্য নির্মিত প্লাগ-ইনস ইনস্টল করে ব্যবহারকারীরা এর কর্মপরিধি বাড়াতে পারেন। অন্যান্য প্রোগ্রামিং ভাষার জন্য এক্লিপসের প্রচুর প্লাগ-ইনস পাওয়া যায়।
এক্লিপস এক্লিপস পাবলিক লাইসেন্সের অধীনে প্রকাশিত হয়েছে। অন্যান্য অনেক উন্মুক্ত সফটওয়্যারের মত এক্লিপসের সোর্সও উন্মুক্ত।
Since 2006 the Foundation has coordinated an annual "Simultaneous Release". Each release includes the Eclipse Platform and several other Eclipse projects.
From 2008 through 2018 each Simultaneous Release had occurred on the 4th Wednesday of June. In 2018 the project switched to quarterly (13 week) YYYY-MM releases without intermediate service releases.
তিরিচমির

তিরিচ মির পাকিস্তানের উত্তরাঞ্চলীয় হিন্দুকুশ পর্বতমালার সর্বোচ্চ পর্বত শৃঙ্গ (৭৭০৮ মিটার)। এই পর্বতের একেবারে পাশেই, মাত্র ১ কিলোমিটার দূরে, আরও একটি উচ্চ শৃঙ্গ পূর্ব তিরিচ মির (৭৬৯১ মিটার)।
১৯৫০ সালের ২১ জুলাই তিরিচ মির শৃঙ্গে প্রথম সফল পর্বতারোহন অভিযান চালান একটি নরওয়েজীয় পর্বতারোহী দলের চার সদস্য আর্নে ন্যাস, পি ক্‌ভেনবের্গ, এইচ বের্গ ও ও টোনি স্ট্রেথার।
তিরিচ মির পাকিস্তানের বিতর্ক বিহীন সর্বোচ্চ পর্বত শৃঙ্গ (পাকিস্তানের উত্তরাঞ্চলে তিরিচমিরের চেয়ে আরও উচু শৃঙ্গ রয়েছে যা পাকিস্তান প্রশাসনের আওতাভুক্ত, কিন্তু এদের দখল নিয়ে ভারতের সাথে বিতর্ক রয়েছে)। চিত্রল জেলার উত্তরাংশে অবস্থিত এই শৃঙ্গ প্রায় পাকিস্তান-আফগানিস্তানের সীমান্তে অবস্থিত। চিত্রল শহর থেকে এর অবস্থান এত কাছে যে শহরের মূল বাজার এলাকা থেকেই এই পর্বতশৃঙ্গের দৃশ্য প্রত্যক্ষ করা যায়। সুবিখ্যাত নাঙ্গা পর্বত থেকে উত্তরপশ্চিমে এর দূরত্ব প্রায় ২৪০ কিলোমিটার এবং কাবুল ও পেশোয়ার উভয় শহর থেকেই এর দূরত্ব মোটামুটি ৩০০ কিলোমিটার।
ইয়েকাতেরিনবুর্গ

ইয়েকাতেরিনবুর্গ () মধ্য রাশিয়ার একটি শহর। ইসেত নদীর তীরে অবস্থিত শহরটি স্‌ভের্দ্‌লভ্‌স্ক্‌ ওবলাস্ত-এর প্রশাসনিক কেন্দ্র। শহরটি উরাল পর্বতমালার পূর্ব ঢালে একটি খনিজ-সমৃদ্ধ অঞ্চলে অবস্থিত। এটি একটি গুরুত্বপূর্ণ শিল্প শহর। শহরটি আন্তঃসাইবেরীয় রেলপথের উপর অবস্থিত। এখানে প্লাটিনাম শোধনাগার, তামা ও লোহার আকরিক গলানোর কারখানা, বৈদ্যুতিক সরঞ্জাম, রাসায়নিক দ্রব্য এবং ভারী যন্ত্রপাতি বানানোর কারখানা রয়েছে।
ইয়েকাতেরিনবুর্গে উরাল সরকারি বিশ্ববিদ্যালয় ও ইয়েকাতেরিনবুর্গ সরকারি মেডিকাল ইন্সটিটিউটসহ মোট ১৬টি সরকারী বিশ্ববিদ্যালয় ও অ্যাকাডেমি রয়েছে এখানে। এটি উরাল অঞ্চলের একটি শিক্ষাকেন্দ্র।
রুশ সম্রাট মহান পিটার ১৭২১ সালে একটি লৌহ কারখানা শহর হিসেবে শহরটি প্রতিষ্ঠা করেন। তার স্ত্রী ইয়েকাতেরিনার নামে এটি নামকরণ করা হয়। ১৮শ শতকের শেষ দিকে বৃহৎ সাইবেরীয় মহাসড়ক নির্মাণের সময় শহরটির শিল্পোন্নতি শুরু হয়। রুশ বিপ্লবের পর রুশ রাজা দ্বিতীয় নিকোলাস ও তার পরিবারকে বলশেভিকেরা এখানে অন্তরীণ করে রাখে ও পরবর্তীকালে ১৯১৮ সালে তাদেরকে হত্যা করে। ১৯২৪ সালে বলশেভিক ও সোভিয়েত নেতা ইয়াকভ সভের্দফের সম্মানে শহরটির নাম বদলে সভের্দলভ্‌স্ক রাখা হয়। দ্বিতীয় বিশ্বযুদ্ধের সময় রাশিয়ার ইউরোপীয় অংশে হুমকির সম্মুখীন শিল্পগুলি এই শহরে স্থানান্তর করা হয়। ১৯৯১ সালে সোভিয়েত ইউনিয়নের পতনের পর শহরের নাম বদলে আবার ইয়েকাতেরিনবুর্গ রাখা হয়।
এখানে প্রায় ১৩ লক্ষ লোক বাস করেন।
চেলিয়াবিন্‌স্ক

চেলিয়াবিন্‌স্ক () দক্ষিণ-পশ্চিম সাইবেরীয় রাশিয়াতে, মিয়াস নদীর তীরে, উরাল পর্বতমালার পূর্ব পাদদেশে অবস্থিত একটি শহর। এটি চেলিয়াবিন্‌স্ক ওবলাস্তের প্রশাসনিক কেন্দ্র। শহরটি আন্তঃসাইবেরীয় রেলপথের উপর একটি সমৃদ্ধ কয়লা খনি অঞ্চলে অবস্থিত এবং রাশিয়ার অন্যতম প্রধান শিল্পকেন্দ্র। এখানে লোহা ও ইস্পাত, ট্রাক্টর ও অন্যান্য কৃষি যন্ত্রপাতি, বিমান এবং রাসায়নিক দ্রব্য উৎপাদনের কারখানা আছে। ১৭৩৬ সালে রুশ সাম্রাজ্যের সীমানাবর্তী দুর্গ শহর হিসেবে এটি প্রতিষ্ঠা করা হয়। ১৮৯০-এর দশকে এখানে ব্যাপকভাবে শিল্পায়ন শুরু হয়।
বর্তমানে এখানে প্রায় ১১ লক্ষ লোক বাস করেন।
বৈকাল পর্বতমালা

বৈকাল পর্বতমালা () দক্ষিণ সাইবেরিয়ার বৈকাল হ্রদের উত্তর-পশ্চিমে খাড়া উঠে যাওয়া একটি পর্বতমালা। পূর্ব সায়ান পর্বতমালা এবং বৈকাল পর্বতমালা মধ্য সাইবেরীয় মালভূমির দক্ষিণ সীমান্ত গঠন করেছে।
বৈকাল পর্বতমালা থেকে লেনা নদীর উৎপত্তি ঘটেছে। এই পর্বতগুলি ঘন অরণ্যে আচ্ছাদিত। এখানে ধূসর অ্যাল্ডার, ইউরেশীয় অ্যাস্পেন, ডাউনি বার্চ, সাইবেরীয় লার্চ, সাইবেরীয় ফার, স্কটস পাইন এবং সাইবেরীয় স্প্রুস বৃক্ষ দেখতে পাওয়া যায়। 
বৈকাল পর্বতমালার সর্বোচ্চ পর্বতশৃঙ্গ চের্‌স্কি পর্বত (২৫৭২ মিটার) পোলীয় অভিযাত্রী ইয়ান চের্‌স্কি-র নামে নামকরণ হয়েছে।
উত্তর মেরুদেশীয় অন্তরীপ

উত্তর মেরুদেশীয় অন্তরীপ () রুশ দ্বীপপুঞ্জ সেভেরনায়া জেমলিয়া দ্বীপপুঞ্জের উত্তরতম দ্বীপ কমসমোলৎস দ্বীপের উত্তরতম বিন্দু।
অন্তরীপটি থেকে উত্তর মেরুর দূরত্ব ৯৯০.৭ কিমি, তাই কখনও কখনও এটি উত্তর মেরু অভিযানের আরম্ভস্থল হিসেবে ব্যবহার করা হয়। উত্তর মেরুদসশীয় অন্তরীপ রাশিয়া বা ইউরেশিয়ার উত্তরতম বিন্দু নয়। ফ্রানৎস ইয়োসেফ দ্বীপপুঞ্জের রুডলফ দ্বীপের ফ্লিগেলি অন্তরীপ উত্তরতম বিন্দু। আর এশিয়ার মূল ভূখণ্ডের উত্তরতম বিন্দুটি হল চেলিউস্কিন অন্তরীপ।
উত্তর মেরুদেশীয় অন্তরীপ লাপ্তেভ সাগরের উত্তর-পশ্চিম সীমা এবং কারা সাগরের উত্তর-পূর্ব সীমা নির্দেশ করছে।
চেলিউস্কিন অন্তরীপ

চেলিউস্কিন অন্তরীপ () রাশিয়ার উত্তর সাইবেরিয়ার একটি অন্তরীপ। এটি বরিস ভিলকিত্‌স্কি প্রণালীর তীরে অবস্থিত এবং এশিয়ার মূল ভূখণ্ডের উত্তরতম বিন্দু। অঞ্চলটি তাইমির উপদ্বীপ থেকে বিস্তৃত তুন্দ্রার একটি অংশ। অন্তরীপটি তাইমির উপদ্বীপের প্রান্তে, সেভেরনায়া জেমলিয়া দ্বীপপুঞ্জের দক্ষিণে, উত্তর মেরু থেকে ১৩৭০ কিলোমিটার দূরে, রাশিয়ার ক্রাসনইয়ার্স্ক ক্রাই প্রশাসনিক অঞ্চলে অবস্থিত।
১৭৪২ সালের মে মাসে সেমিওন চেলিউস্কিনের নেতৃত্বে একটি অভিযাত্রী দল অন্তরীপটি আবিষ্কার করে। প্রথমে এটির নাম দেয়া হয় পূর্ব-উত্তর অন্তরীপ। ১৮৪২ সালে অন্তরীপটি আবিষ্কারের শতবর্ষ পূর্তি উপলক্ষে রুশ ভৌগোলিক সমিতি চেলিউস্কিনের সম্মানে অন্তরীপটি পুনরায় নামকরণ করে।
১৯৩২ সালে এখানে একটি আবহাওয়া ও জলবিজ্ঞান গবেষণা কেন্দ্র স্থাপন করা হয়। এখানে ইউরেশিয়ার উত্তরতম বিমানক্ষেত্র অবস্থিত।
ফ্লিগেলি অন্তরীপ

ফ্লিগেলি অন্তরীপ () ইউরোপ, ইউরেশিয়া এবং রাশিয়ার উত্তরতম বিন্দু এবং উত্তর মেরু থেকে ৯১১ কিমি দূরে অবস্থিত। এটি রাশিয়ার ফ্রান্‌ৎস ইয়োসেফ দ্বীপপুঞ্জের রুডলফ দ্বীপের উত্তর তীরে অবস্থিত।
অস্ট্রীয় মানচিত্রবিশারদ আউগুস্ট ফন ফ্লিগেলি-র নামে অন্তরীপটির নামকরণ করা হয়।
সাতপুরা পর্বতশ্রেণী

সাতপুরা পর্বতশ্রেণী মধ্য ভারতের একটি পর্বতশ্রেণী। এটি পূর্ব গুজরাতে আরব সাগরের তীর থেকে শুরু হয়ে পূর্বদিকে মহারাষ্ট্র ও মধ্য প্রদেশের মধ্য দিয়ে অগ্রসর হয়ে ছত্তিসগড়ে গিয়ে শেষ হয়েছে। পর্বতশ্রেণীটি বিন্ধ্য পর্বতশ্রেণীর দক্ষিণে ও সমান্তরালে বিস্তৃত। এই দুই পর্বতমালা উত্তর ভারতের সৈন্ধব-গাঙ্গেয় সমভূমিকে দাক্ষিণাত্যের মালভূমি থেকে আলাদা করেছে।
সাতপুরা ও বিন্ধ্য পর্বতমালার মধ্যবর্তী নিম্নভূমি দিয়ে নর্মদা নদী প্রবাহিত হয়েছে। নদীটি সাতপুরা পর্বতমালার উত্তর ঢাল থেকে উৎপত্তি লাভ করেছে এবং পশ্চিম দিকে প্রবাহিত হয়ে আরব সাগরে পতিত হয়েছে। সাতপুরার পশ্চিমভাগে এর দক্ষিণ ঢাল থেকে তাপ্তি নদী উৎপত্তিলাভ করেছে। অন্যদিকে সাতপুরার পূর্বভাগ গোদাবরী নদীর উৎস। সাতপুরা পূর্বদিকে ছোট নাগপুর মালভূমির পাহাড়গুলির সাথে মিশে গেছে।
অতীতে সাতপুরা পর্বতশ্রেণীটি ঘন অরণ্যে আবৃত ছিল। বর্তমানে এর অধিকাংশই কেটে ফেলা হয়েছে। তবে কিছু কিছু এখনও বর্তমান এবং এগুলিতে ভারতের বড় বড় স্তন্যপায়ী প্রাণীগুলির আবাস। এদের মধ্যে ভারতীয় বাঘ, গাউর, ঢোলে, ভাল্লুক, চৌশিঙ্গা, কালোহরিণ উল্লেখযোগ্য।
বিন্ধ্য পর্বতমালা

বিন্ধ্য পর্বতমালা (হিন্দি: विन्‍ध्य "ভিন্‌ধিয়া") মধ্য ভারতের একটি নিম্ন উচ্চতার পর্বতমালা। এটি মোটামুটি পূর্ব-পশ্চিমে বারাণসী থেকে গুজরাত পর্যন্ত প্রায় ১,১০০ কিলোমিটার দৈর্ঘ্য জুড়ে বিস্তৃত। বিন্ধ্য পর্বতমালা ও সাতপুরা পর্বতশ্রেণী উত্তর ভারতের গাঙ্গেয় সমভূমিকে দাক্ষিণাত্যের মালভূমি থেকে পৃথক করেছে। এখানকার পাহাড়গুলি গড়ে ৪৫০ থেকে ৯০০ মিটার উঁচু এবং এর সর্বোচ্চ শৃঙ্গের নাম সাতবাহন শিখর ,উচ্চতা ৭৫২ মিটার।
পর্বতমালার উত্তর ও পশ্চিমের এলাকা ঊষর এবং বসবাসের অযোগ্য। পর্বতমালার দক্ষিণে নর্মদা নদী বয়ে গেছে। পর্বতমালাটির মধ্যভাগের উত্তরে বিন্ধ্য মালভূমি অবস্থিত। এই মালভূমিতে মধ্য প্রদেশের রাজধানী ভোপাল এবং ইন্দোর শহর অবস্থিত।
অমিতাভ ঘোষ

অমিতাভ ঘোষ (জন্ম ১৯৫৬) একজন ভারতীয় বাঙালি লেখক এবং সাহিত্য সমালোচক । তিনি ইংরেজি সাহিত্যে অবদানের জন্যই বেশি পরিচিত।তাঁর মতো লেখক ইংরেজী সাহিত্যে বিরল।
অমিতাভ ঘোষ ভারতের পশ্চিমবঙ্গের কলকাতায় জন্মগ্রহণ করেন এবং দ্য ডুন স্কুল, সেন্ট স্টিভেনস কলেজ, দিল্লি এবং অক্সফোর্ড বিশ্ববিদ্যালয়ে পড়াশোনা করেন। তিনি অক্সফোর্ড থেকে সামাজিক নৃবিজ্ঞানে পিএইচডি ডিগ্রি লাভ করেন।
অমিতাভ নিউ ইয়র্ক শহরে তার স্ত্রী ডেবোরা বেকার-এর সাথে বাস করছেন। ডেবোরা লরা রাইডিং-এর উপর ১৯৯৩ সালে একটি জীবনী রচনা করেছেন এবং লিটল, ব্রাউন অ্যান্ড কোম্পানি-র একজন বয়োজ্যেষ্ঠ সম্পাদক। অমিতাভ ও ডেবোরার লীলা ও নয়ন নামের দুইটি সন্তান আছে। ১৯৯৯ সালে অমিতাভ সিটি ইউনিভার্সিটি অভ নিউ ইয়র্কের কুইন্স কলেজে তুলনামূলক সাহিত্যের অধ্যাপক হিসেবে যোগ দেন। এছাড়া তিনি ২০০৫ সাল থেকে হার্ভার্ড বিশ্ববিদ্যালয়ের ইংরেজি বিভাগের একজন খণ্ডকালীন অধ্যাপক।
তিনি সম্প্রতি ভারতের গোয়াতে সম্পত্তি কিনেছেন এবং ভারতে ফিরে আসছেন। তিনি বর্তমানে একটি উপন্যাস ত্রয়ীর উপর কাজ করছেন।
অমিতাভ ঘোষ এ পর্যন্ত ৬টি উপন্যাস রচনা করেছেন। সর্বশেষ "সি অভ পপিজ" উপন্যাসটি ব্রিটিশ-চীনের আফিম যুদ্ধের পটভূমিতে রচিত। ২০০৪ সালে প্রকাশিত "দ্য হাংগ্রি টাইড" সুন্দরবনের পটভূমিকাতে লেখা।
১৯৯০ সালে রচিত "দ্য শ্যাডো লাইন" উপন্যাসের জন্য অমিতাভ ভারতের সবচেয়ে মর্যাদাপূর্ণ সাহিত্য পুরস্কার সাহিত্য অকাদেমি পুরস্কার লাভ করেন। ১৯৯৫ সালে রচিত "ক্যালকাটা ক্রোমোজোম"-এর জন্য পান আর্থার সি ক্লার্ক পুরস্কার। ২০০৭ সালে ভারত সরকার তাকে পদ্মশ্রী সম্মানে ভূষিত করে। ডিসেম্বর ২০১৮ সালে তিনি ৫৪তম জ্ঞানপীঠ পুরস্কার সম্মানে ভূষিত হন।
২০০৯ সালে তিনি রয়্যাল সোসাইটি অভ লিটারেচারের ফেলো নির্বাচিত হন। ২০১৫ সালে অমিতাফ ফোর্ড ফাউন্ডেশনের আর্ট অভ চেঞ্জ ফেলো হন।
প্রমথনাথ মিত্র

প্রমথনাথ মিত্র (জন্ম: ৩০ অক্টোবর ১৮৫৩ - মৃত্যূ: ২৩ সেপ্টেম্বর ১৯১০) ভারতে বিপ্লবী প্রতিষ্ঠান সংগঠনের গুরুত্বপূর্ণ ব্যক্তি ছিলেন। তিনি ব্যারিস্টার পি মিত্র নামেই অধিক পরিচিত ছিলেন।
প্রমথনাথ মিত্র বর্তমান ভারতের পশ্চিমবঙ্গের উত্তর ২৪ পরগণা জেলার নৈহাটিতে জন্মগ্রহণ করেন। তার পিতার নাম বিপ্রদাস। ১৮৭৫ খ্রিষ্টাব্দে প্রমথনাথ ইংল্যান্ড থেকে ব্যারিস্টার হয়ে দেশে ফেরেন।
ইংল্যান্ডে পড়াশোনা করবার সময়ে তিনি আয়ারল্যান্ড এবং রাশিয়ার বিপ্লবীদের কথা জানতে পারেন এবং দেশে ফিরে বিপ্লবী দল গঠনের সংকল্প করেন। বিংশ শতকের প্রথম দিকে যে সব গুপ্ত সমিতি দেশে প্রতিষ্ঠিত হয়েছিল তিনি তাদের মধ্যে সংযোগ রক্ষা করতেন। ২৪ মার্চ ১৯০২ খ্রিষ্টাব্দে তিনি সতীশচন্দ্র বসু দ্বারা প্রতিষ্ঠিত ভারত অনুশীলন সমিতির অধিকর্তা নির্বাচিত হন। পরে এই সমিতির নাম বদল করে শুধু অনুশীলন সমিতি রাখা হয়। প্রমথনাথ এই সমিতির আর্থিক দায়িত্ব নিয়েছিলেন। তিনি অনুশীলন সমিতির ঢাকা শাখারও ডিরেক্টর নির্বাচিত হয়েছিলেন। ঢাকা অনুশীলন সমিতির পুলিনবিহারী দাস তারই প্রচেষ্টায় বিপ্লবী হয়েছিলেন।
১৯০৬ খ্রিষ্টাব্দে তিনি নিখিল বঙ্গ বৈপ্লবিক সমিতির এবং কলকাতায় সুবোধ মল্লিকের বাড়িতে অনুষ্ঠিত নিখিল বঙ্গ বিপ্লবী সম্মেলনের সভাপতি ছিলেন। তিনি বাঙালিদের শারীরিক ব্যায়ামের উপর গুরুত্ব দিতেন।
প্রমথনাথ হাইকোর্টে ব্যারিস্টারি করতেন। তিনি বন্ধু সুরেন্দ্রনাথ বন্দ্যোপাধ্যায়ের অনুরোধে রিপন কলেজে অধ্যাপনার কাজ নেন। তিনি ভাল বক্তা এবং ইংরেজি লেখায় দক্ষ ছিলেন । তিনি কংগ্রেসে কোনদিন যোগ দেন নি। ১৮৮৩ খ্রিষ্টাব্দে তৎকালীন সরকার সুরেন্দ্রনাথ বন্দ্যোপাধ্যায়কে আদালত অবমাননার দায়ে কারাদণ্ড দিলে তিনি বহু লোকের দল যোগাড় করে কারাগার ভেঙে সুরেন্দ্রনাথকে উদ্ধারের পরিকল্পনা করেছিলেন।
উপন্যাস
গ্রন্থ
গগনের থালে রবি চন্দ্র দীপক জ্বলে

গগনের থালে রবি চন্দ্র দীপক জ্বলে একটি রবীন্দ্রসংগীত। এটিই রবীন্দ্রনাথ ঠাকুরের লেখা প্রথম গান। কবির ১২ বছর বয়সে ১৮৭৩ খ্রীস্টাব্দে (ফাল্গুন, ১২৮১ বঙ্গাব্দ) গানটি রচিত। ১৮৭৫ খ্রীস্টাব্দে মাঘোৎসব উপলক্ষে এই গানটি প্রথম গীত হয়।
গানটি একটি ব্রহ্মসংগীত। গুরু নানক রচিত প্রসিদ্ধ ভজন "গগনো মে থাল রবিচন্দ্র দীপক বনে" গানটির প্রথমাংশের অনুবাদ। কোনও কোনও গবেষক এই গানটি জ্যোতিরিন্দ্রনাথ ঠাকুর কর্তৃক রচিত বলে মনে করেন। তবে বর্তমানে এটা স্বীকৃত যে, গানটি রবীন্দ্রনাথই রচনা করেন।
গানটি "রবিচ্ছায়া" ও "পূজা ও প্রার্থনা" সঙ্গীত সংকলনে সংকলিত হয়। গীতবিতান তৃতীয় খণ্ডের অন্তর্ভুক্ত। দেশ রাগ ও ঝাঁপতালে নিবদ্ধ গান। দেবব্রত বিশ্বাস গানটির রেকর্ড করেছিলেন।
মহর্ষি দেবেন্দ্রনাথ ঠাকুরের আত্মজীবনী থেকে জানা যায়, ১৮৫৭ সালে প্রথম অমৃতসরে এই গানটি শোনেন মহর্ষি। অনুমিত হয় ১৮৭৩ সালে উপনয়নের পর পিতার সঙ্গে অমৃতসর ভ্রমণকালে রবীন্দ্রনাথ স্বর্ণমন্দিরে এই শুনে বঙ্গানুবাদ করে থাকবেন। ১৮৭৫ সালে জোড়াসাঁকো ঠাকুরবাড়িতে মাঘোৎসব কালে এই গানটি প্রথম সর্বসমক্ষে গীত হয়েছিল। সেই হিসাবে এই গানটিই রবীন্দ্রনাথের প্রথম প্রকাশিত গান। গানটি প্রথম কে গেয়েছিলেন তার কোনও তথ্য সেই সময় তত্ত্ববোধিনী পত্রিকায় প্রকাশিত হয়নি।
যদিও এই গানটি রবীন্দ্রনাথ না দেবেন্দ্রনাথের রচনা তা নিয়ে মতানৈক্য আছে। তবে গবেষকদের অনুমান, গানটিতে দেবেন্দ্রনাথ সুরারোপ করলেও গানটি রবীন্দ্রনাথ কর্তৃকই অনূদিত হয়েছিল।
মণীশ ঘটক

মণীশ ঘটক (জন্ম: ৯ ফেব্রুয়ারি ১৯০২ - মৃত্যু: ২৭ ডিসেম্বর ১৯৭৯) একজন বাঙালি গল্পকার, কবি এবং ঔপন্যাসিক। তার ছদ্মনাম যুবনাশ্ব। 'কল্লোল' যুগের খ‍্যাতনামা কবি-সাহিত‍্যিক। ইনকাম ট‍্যাক্সের কনসালট‍্যান্ট হিসাবে প্রতিষ্ঠা পেলেও মণীশের পরিচয় ছোটগল্পকার হিসাবেও। 'পাবলো নেরুদা'র অনেক কবিতা অনুবাদও করেছেন। তার কয়েকটি গ্রন্থ 'শিলালিপি', 'যদিও সন্ধ্যা', 'একচক্রা', 'কন্ খন', 'পটলডাঙার পাঁচালী' উল্লেখযোগ্য।
মণীশ ঘটক বর্তমান পশ্চিমবঙ্গের মুর্শিদাবাদ জেলার বহরমপুরের বাসিন্দা ছিলেন। তার পৈতৃক নিবাস ছিল বর্তমান বাংলাদেশের পাবনার নতুন ভারেঙ্গা। তার পিতার নাম সুরেশচন্দ্র। সুরেশচন্দ্র ডেপুটি এবং পরে ম্যাজিস্ট্রেট হয়েছিলেন তাই মণীশ ঘটককে পিতার কর্মসূত্রে পূর্ববঙ্গের নানা জায়গায় কাটাতে হয়েছিল। তার ভাই প্রখ্যাত চলচ্চিত্রকার ঋত্বিক ঘটক এবং সাহিত্যিক মহাশ্বেতা দেবী তার কন্যা। মণীশ ঘটক ছিলেন কলকাতা বিশ্ববিদ্যালয়ের স্নাতক।
মণীশ ঘটক আয়কর উপদেষ্টা হিসাবে যথেষ্ট সফলতা পেয়েছিলেন। মণীশ ঘটক ১৯২৪ খ্রিষ্টাব্দে গল্পকার হিসাবে সাহিত্য জীবন শুরু করেন। সেই সময়ে কবি হিসাবেও আত্মপ্রকাশ করেন। তিনি ছিলেন কল্লোল যুগের একজন সাহিত্যিক। তার রচিত প্রথম কাব্যগ্রন্থ ছিল "শিলালিপি"। "যুবনাশ্ব" ছদ্মনামে তিনি গল্প ও গদ্য রচনা করতেন। তার রচিত একটি গল্পগ্রন্থ হল "পটলডাঙার পাঁচালী"। "কনখল" তার রচিত একটি উপন্যাস। "মান্ধাতার বাবার আমল" তার রচিত আত্মজীবনীমূলক গ্রন্থ। তিনি পাবলো নেরুদার কবিতা অনুবাদ করেছিলেন। বহরমপুর থেকে "বর্তিকা" নামে একটি লিটল ম্যাগাজিন তিনি আমৃত্যু সম্পাদনা করেছেন। তিনি ঢাকা থেকে ১৯২৭ সাল ও পরবর্তীকালে প্রকাশিত বুদ্ধদেব বসু ও অজিতকুমার দত্তের সম্পাদিত "প্রগতি" পত্রিকার সাথে জড়িত একজন নিয়মিত তরুণ কণ্ঠস্বর ছিলেন।
ওডার নদী

ওডার নদী () উত্তর মধ্য ইউরোপ-য়ের একটি নদী এবং একটি গুরুত্বপূর্ণ পরিবহন পথ। এটি চেক প্রজাতন্ত্রের ওলোমুকের কাছে উৎপত্তি লাভ করে উত্তর-পূর্বে প্রবাহিত হয়ে পোল্যান্ডে প্রবেশ করেছে এবং দেশটির দ্বিতীয় দীর্ঘতম নদী হিসেবে রাসিবর্জ, ওপোলে, রোকলভ এবং কোস্ত্রজিনের পাশ দিয়ে প্রবাহিত হয়ে সজেসিনের কাছে বাল্টিক সাগরে পতিত হয়েছে। নদীটি ৯১২ কিলোমিটার দীর্ঘ এবং রাসিবর্জ পর্যন্ত নাব্য। ওডার নদী খালের মাধ্যমে পূর্ব জার্মানির ষ্প্রে, হাভেল এবং লাবে নদীর সাথে সংযুক্ত।
দ্বিতীয় বিশ্বযুদ্ধের আগে ওডার নদী জার্মানির সীমানার মধ্য দিয়ে প্রবাহিত হত। ১৯৪৫ সালে জার্মানির পরাজয়ের পর ওডার ও নাইসে নদী ধরে জার্মানি ও পোল্যান্ডের একটি সাময়িক সীমান্ত নির্ধারণ করা হয়। পশ্চিম জার্মানি সরকার সীমান্তটি স্বীকৃতি দিতে ১৯৭০ সাল পর্যন্ত দেরি করে। ১৯৯০ সালে পশ্চিম ও পূর্ব জার্মানি একত্র হলে ১৯৪৫ সালের সীমান্তটি কার্যকর করা হয়।
লোয়ার নদী

লোয়ার নদী () ফ্রান্সের দীর্ঘতম নদী। এটি দক্ষিণ-পূর্ব ফ্রান্সে সমুদ্র সমতল থেকে ১৪০০ মিটার উচ্চতায় সেভেন পর্বতশ্রেণীতে উৎপত্তি লাভ করে পর্যায়ক্রমে উত্তর, উত্তর-পশ্চিম, দক্ষিণ-পশ্চিম ও পশ্চিমে প্রবাহিত হয়ে একটি ৫৬ কিলোমিটার দীর্ঘ মোহনার মাধ্যমে বিস্কে উপসাগরে পতিত হয়েছে। নদীটি ১০২০ কিলোমিটার দীর্ঘ। এর সমতলভূমি অংশটিতে বড় বাঁধ দেওয়া হয়েছে। এর প্রধান উপনদীগুলির মধ্যে আছে ডানদিকের নিয়েভ্র ও মেন নদী এবং বাম দিকের আলিয়ে, শের, আঁদ্র, এবং ভিয়েন নদী। লোয়ার নদী খালের মাধ্যমে সেন ও সোন নদী এবং ব্রেস্ত পোতাশ্রয়ের সাথে যুক্ত। লোয়ারের উপত্যকার আঙুরক্ষেত এবং মোঁসোরো, অঁবোয়াজ, ব্লোয়া, শম্বর, ও শ্যনোঁসো-র রেনেসাঁস যুগের প্রাসাদগুলি বিখ্যাত। নদীটির অববাহিকার আয়তন প্রায় ১,২০,৯৫০ বর্গকিলোমিটার।
ভিস্তুলা নদী

ভিস্তুলা নদী () পোল্যান্ডের দীর্ঘতম নদী এবং পূর্ব ইউরোপের অন্যতম প্রধান নদী। এর দৈর্ঘ্য ১,০৯০ কিলোমিটার। এটি দক্ষিণ-পশ্চিম (পোল্যান্ডে 
কার্পেথীয় পর্বতমালা) উত্তর ঢালে উৎপত্তিলাভ করে প্রথমে উত্তর দিকে প্রবাহিত হয়েছে, এরপর পর্যায়ক্রমে পূর্ব দিকে ও পশ্চিম দিকে বাঁক নিয়েছে। বাল্টিক সাগরের বাহু গদান্‌স্ক উপসাগরে পতনের আগে এটি দুইটি জলপ্রণালীতে শাখায়িত হয়েছে। এর প্রধান উপনদীগুলি মধ্যে আছে সান, নারেভ, বুগ এবং বর্দা নদী। ছোট নৌযানের মাধ্যমে ভিস্তুলার প্রায় সমস্ত অংশে পরিবহন সম্ভব। এটি খালের মাধ্যমে ওডার নদীব্যবস্থার সাথে সংযুক্ত। ভিস্তুলার উপরে অবস্থিত প্রধান পোলীয় নদীবন্দর শহরগুলির মধ্যে আছে ক্রাকভ, ওয়ারস, এবং তোরুন। এর মোহনার পশ্চিমে গদান্‌স্ক সমুদ্রবন্দর অবস্থিত।
স্কট মনুমেন্ট

স্কট মনুমেন্ট (Scott Monument) স্কটিশ লেখক স্যার ওয়াল্টার স্কটের স্মরণে নির্মিত একটি ভিক্টোরীয় গথিক ধাঁচের স্মৃতিসৌধ। এটি এডিনবরার প্রিন্সেস স্ট্রিট্‌স গার্ডেন্‌স এলাকায় এডিনবরা ওয়েভার্লি রেল স্টেশনের কাছে প্রিন্সেস স্ট্রিটে অবস্থিত জেনার্স ডিপার্টমেন্ট স্টোরের উল্টোদিকে অবস্থিত।
সৌধটি ২০০ ফুট উঁচু। এতে অনেকগুলি ডেক আছে, যেগুলিতে সরু পেঁচানো সিড়ি বেয়ে উঠতে হয়। ডেকগুলি থেকে কেন্দ্রীয় এডিনবরার চমৎকার ৩৬০ ডিগ্রী দৃশ্য অবলোকন করা সম্ভব। সবচেয়ে উপরের ডেকটিতে উঠতে ২৮৭টি সিঁড়ির ধাপ ভাঙতে হয়। সৌধটি কাছের লিভিংস্টোন এলাকা থেকে আনা বিনি শেল পাথর দিয়ে নির্মাণ করা হয়েছিল। পাথরগুলি থেকে যে তেল নিঃসৃত হয়, তাতে ভিক্টোরীয় আমলের এডিনবরার দূষিত বাতাসের কালি লেগে সৌধটি কালো রঙ ধারণ করেছে।
ব্রায়ার আইল্যান্ড

ব্রায়ার আইল্যান্ড (ইংরেজি ভাষায়: Brier Island) কানাডার নোভা স্কশিয়ার অন্তর্গত ডিগবি কাউন্টির একটি দ্বীপ। দ্বীপটি ফান্ডি উপসাগরে অবস্থিত। দ্বীপের অন্যতম আকর্ষণ তিমি দর্শন। তিমি দেখতে হলে অবশ্য ট্রলারে করে গভীর সমুদ্রে যেতে হয়।
বিখ্যাত নাবিক Joshua Slocum-এর বাল্যকাল এই দ্বীপেই কেটেছে। Slocum একা একা জাহাজে করে সমগ্র পৃথিবী ঘুরে এসেছিলেন।
কামেট

কামেট নন্দা দেবী পর্বতশৃঙ্গের পরে ভারতের গড়ওয়াল অঞ্চলের দ্বিতীয় সর্বোচ্চ পর্বতশৃঙ্গ। এর উচ্চতা ৭,৭৫৬ মিটার। পর্বতটি তিব্বতের সাথে সীমান্তের কাছে উত্তরাখণ্ড-এর চামোলি জেলাতে অবস্থিত। এটি বিশ্বের ২৯তম সর্বোচ্চ পর্বতশৃঙ্গ। পর্বতটি হিমালয় পর্বতমালার মূল পর্বতশ্রেণীটির উত্তরে অবস্থিত জাস্কার পর্বতশ্রেণীর অন্তর্গত এবং সুরু নদী ও কার্নালি নদীর মধ্যে অবস্থিত। এটি দেখতে একটি বিরাট পিরামিডের মত, যার সমতল শীর্ষ এলাকা থেকে দুইটি শৃঙ্গ উপরে উঠে গেছে।
১৯৩১ সালে একটি ব্রিটিশ পর্বতারোহী দল এটির শীর্ষে আরোহণ করে।
কামারান

কামারান () ইয়েমেনের উপকূলের কাছে অবস্থিত লোহিত সাগরের একটি দ্বীপ। এটি লোহিত সাগরের দক্ষিণ প্রান্তে, বাব এল মান্দেব প্রণালী থেকে ৩২০ কিলোমিটার উত্তরে একটি কৌশলগত অবস্থানে অবস্থিত এবং ইয়েমেন প্রজাতন্ত্রের একটি অংশ। এই সমতল ও ভূ-প্রাকৃতিক বৈশিষ্ট্যহীন দ্বীপটি ১৮ কিমি দীর্ঘ ও ৭ কিমি প্রশস্ত। ১৬শ শতকের শুরুর দিকে পর্তুগিজেরা এটি দখলে নিয়েছিল। পরবর্তীতে এটি উসমানীয় সাম্রাজ্যের অধীনে আসে। ১৯১৫ সালে ১ম বিশ্বযুদ্ধের সময় ব্রিটিশ সেনারা দ্বীপটি দখল করে। ১৯৪৯ সালে দ্বীপটি দক্ষিণ ইয়েমেনের তৎকালীন ব্রিটিশ উপনিবেশ আদেন শহরের প্রশাসনের আওতাভুক্ত করা হয়।
দ্বীপটি বহু বছর ধরে ভারত ও মালয় দ্বীপপুঞ্জ থেকে আগত মক্কাগামী মুসলমান অভিযাত্রীদের জন্য একটি কোয়ার‌্যান্টাইন বা প্রবাসীদের রোগমুক্তির বিশেষ কেন্দ্র ছিল। ১৯৫২ সালে কেন্দ্রটি বন্ধ করে দেওয়া হয়। ১৯৬৩ থেকে ১৯৬৭ সাল পর্যন্ত দক্ষিণ আরব ও আদেনের ব্রিটিশ হাইকমিশনারের অধীন একজন কমিশনার দ্বীপটি পরিচালনা করতেন। ১৯৬৭ সালে দ্বীপটি স্বাধীন দক্ষিণ ইয়েমেন প্রজাতন্ত্রের অধীনে আসে। ১৯৯০ সালে দক্ষিণ ইয়েমেন ইয়েমেন প্রজাতন্ত্রের সাথে একত্রিত হলে দ্বীপটিও ইয়েমেনের অংশে পরিণত হয়।
কামচাতকা উপদ্বীপ

কামচাতকা উপদ্বীপ () রাশিয়ার পূর্ব প্রান্তে সাইবেরিয়া অঞ্চলের আগ্নেয় পর্বতময়, তুষারাচ্ছন্ন উপদ্বীপ। দ্বীপটি বেরিং সাগর ও ওখত্‌স্ক সাগরকে পৃথক করে দক্ষিণ দিকে বিস্তৃত হয়েছে। রাজধানী পেত্রোপাভলভ্‌স্ক এলাকার একমাত্র বড় শহর। দক্ষিণে কিছু কৃষিকাজ হয়, তবে মাছ ধরা ও শিকার এখানকার প্রধান উপজীবিকা। কামচাতকাতে অনেকগুলি সক্রিয় আগ্নেয়গিরি আছে। এদের মধ্যে ক্লিউচেভ্‌স্কায়া সোপকা পর্বতের উচ্চতা ৪,৭৫০ মিটার বা ১৬৫১২ ফুট। এলাকাটি খনিজ পদার্থে সমৃদ্ধ হলেও খননশিল্প এখনও তেমন বিকাশ লাভ করে নি।
১২৫০ কিমি দীর্ঘ এবং ৪,৭২,৩০০ বর্গকিলোমিটার আয়তনের কামচাতকা উপদ্বীপের মধ্য দিয়ে উত্তর-পশ্চিম থেকে দক্ষিণ-পূর্ব বরাবর দুইটি সক্রিয় আগ্নেয় পর্বতশ্রেণী বিস্তৃত। এগুলির মধ্যে প্রশস্ত সমতল এলাকা অবস্থিত। সর্বোচ্চ শৃঙ্গটির নাম ক্লিউচেভস্কায়া সোপকা নামের একটি আগ্নেয়গিরি (৪,৭৫০ মিটার), যা পূর্বের পর্বতমালাটিতে অবস্থিত। উপদ্বীপের পশ্চিম উপকূলে সমুদ্র সমতল থেকে গড়ে ৬৫০ মিটার উচ্চতায় অবস্থিত একটি তুন্দ্রা অঞ্চল অবস্থিত। পূর্ব উপকূলে খাড়া পর্বতঢালবিশিষ্ট। পূর্ব উপকূলের ধার ঘেঁষে প্রশান্ত মহাসাগরে ১০,৫০০ মিটার গভীর কুরিল-কামচাতকা সমুদ্রখাত অবস্থিত।
উপদ্বীপের মূল নদীর নাম কামচাতকা নদী। এটি উস্ত-কামচাতস্ক শহরের কাছে বেরিং সাগরে পতিত হয়েছে। মাছ ধরা এখানকার মানুষের প্রধান উপজীবিকা। পশু শিকার করাও একটি গুরুত্বপূর্ণ অর্থনৈতিক কর্মকাণ্ড। কামচাতকা উপদ্বীপে প্রচুর মেরু ভল্লুক, হরিণ, সীলমাছ, সেবল, ভোঁদড়, এবং পাহাড়ি ভেড়া আছে। প্রাকৃতিক সম্পদের মধ্যে আছে খনিজ তেল, সোনা, লোহা, তামা, কয়লা এবং সালফার। এখানে আলু, সবজি ও খাদ্যশস্য জন্মানো হয়। কামচাতকা উপদ্বীপে কোরিয়াক, কামচাদাল, চীনা, কোরীয়, রুশ এবং তুঙ্গুস জাতির লোকেরা বাস করে। মোট জনসংখ্যা ৪ লক্ষের কিছু বেশি।
কামচাতকার আগ্নেয়গিরিগুলি একটি ইউনেস্কো বিশ্ব ঐতিহ্যবাহী স্থান।
বেরিং দ্বীপ

বেরিং দ্বীপ () কোমান্দর্স্কি দ্বীপপুঞ্জের বৃহত্তম দ্বীপগুলোর একটি। এটি কামচাটকা উপদ্বীপের পূর্বে, বেরিং সাগরের দক্ষিণ-পশ্চিম অংশে অবস্থিত। কোমান্দর্স্কি দ্বীপপুঞ্জের অন্য দ্বীপগুলোর মত এটিও বৃক্ষশূন্য বিরান একটি দ্বীপ। এখানে রুশ নৌ ও বেতার কেন্দ্র ছাড়া কোন লোকালয় নেই। ডেনীয় নাবিক ভিতুস বেরিঙের নামে দ্বীপটির নামকরণ করা হয়। এর আয়তন ১,৬০০ বর্গ কিলোমিটার।
কুরিল দ্বীপপুঞ্জ

কুরিল দ্বীপপুঞ্জ () রাশিয়ার পূর্ব উপকূলের কাছে অবস্থিত ৫৬টি ছোট-বড় আগ্নেয় দ্বীপ নিয়ে গঠিত দ্বীপপুঞ্জ। এটি ওখট্‌স্ক সাগরকে প্রশান্ত মহাসাগর থেকে পৃথক করেছে। দ্বীপগুলি জাপানের উত্তর-পূর্বের হোক্কাইদো দ্বীপ থেকে শুরু হয়ে রাশিয়ার কামচাটকা উপদ্বীপ পর্যন্ত প্রসারিত। কুরিল দ্বীপপুঞ্জের দ্বীপগুলি ঘন অরণ্যে আবৃত। এগুলিতে অনেক সক্রিয় আগ্নেয়গিরি আছে। শিকার, মাছ ধরা, ও সালফার খনন এখানকার অধিবাসীদের প্রধান উপজীবিকা। ১৮শ শতকে রুশ এবং জাপানি উভয় দেশের লোকেরাই এই দ্বীপগুলিতে বসতি স্থাপন করে।
১৮৭৫ সালে জাপান নিকটবর্তী সাখালিন দ্বীপের বিনিময়ে কুরিল দ্বীপপুঞ্জের পূর্ণ দখল পায়। দ্বিতীয় বিশ্বযুদ্ধের সময় ইয়াল্টা সম্মেলনের এক চুক্তি অনুসারে সোভিয়েত ইউনিইয়নকে দ্বীপগুলি ফেরত দেয়া হয়। যুদ্ধের পরে জাপান সর্বদক্ষিণের দ্বীপগুলির উপর নিয়ন্ত্রণ রেখে দেয়। এগুলির অধিকার সংক্রান্ত বিবাদের কারণে দেশ দুইটি কোন শান্তি চুক্তিতে উপনীত হতে পারেনি। ১৯৯০-এর দশকে জাপান রাশিয়াকে দ্বীপগুলি ফেরত দিতে কূটনৈতিক চাপ দেয়। ফলে এটি জাপান ও রাশিয়ার মধ্যে দ্বন্দ্বের একটি বিষয়ে পরিণত হয়। ১৯৯০-এর দশকের মাঝামাঝি সময়ে দেশ দুইটি আলোচনা শুরু করে। এসময় রুশ প্যাট্রোল বোট এবং জাপানি মাছ ধরা নৌকার মধ্যে বেশ কিছু সংঘর্ষ হয়। কুরিল দ্বীপপুঞ্জ বর্তমানে রাশিয়ার সাখালিন ওবলাস্তের অন্তর্গত। ১৯৯৪ সালে সমুদ্র তলদেশের এক ভয়াবহ ভূমিকম্পে এখানকার প্রায় ১৬ জনের মৃত্যু হয়। দ্বীপগুলির আয়তন ১৬,০০০ বর্গকিলোমিটার।